Мавзу: "Call of Duty" - Terabayt.Uz\nМавзу: "Call of Duty"\nБугундан Call of Duty: Vanguard ўйинини юклаб олиш мумкин\nActivision компанияси Call of Duty: Vanguard отишмасининг сотуви бошланганини эълон қилди. Call of Duty: Vanguardʼни энди PlayStation 5, PlayStation 4, Xbox Series X|S, Xbox One, ФК ва Battle.netʼга юклаб олиш мумкин.\nРақобатчилар тугул, iPhone устидан ҳаттоки оммабоп ўйин ижодкорлари ҳам кулишди!\nTwitter тармоғида turbojedi никли фойдаланувчининг ёзишича, у Call of Duty: Warzone ўйинида iPhone’га шама қилувчи «ҳақиқатга максимал даражада яқин сурат»га дуч келган.\nCall of Duty: Mobile бир йилда қанча пул ишлаб олганини биласизми? (+видео)\nБу ўйиннинг мобил версияси 2019 йил 1 октябрда тақдим этилган эди. Sensor Tower компанияси шу ўтган бир йил мобайнида Call of Duty: Mobile эришган натижалар бўйича маълумотни эълон қилди.\nЯнги мавсумда ўйин харитасига олтита станцияли метрополитен ҳам киритилган. Унга янги харита ва режимлар, олдин мисли кўрилмаган қурол ҳамда Хэллоуинга бағишлаб махсус ивент ҳам қўшилган.\nЯнги жанговар ўйинни тақдимотидан ҳам аввал ўйнаб кўришга улгуринг! (+видео)\nЎйиннинг альфа-тести 18 сентябрь куни, Тошкент вақти билан соат 22:00 да бошланиб, 20 сентябрь соат 22:00 гача давом этади. Лекин ўйиннинг ўзини бугун соат 20:00 даноқ юклаб олиш мумкин бўлади.\nPUBG Mobile’дан 78 фоизга, Fortnite Mobile’дан эса нақ 83 фоизга кўп даромад келтирган ўйинни биласизми?\nУнинг учун энг сердаромад ой 2019 йилнинг октябри бўлган – дастурчилар унда 55 миллион доллар ишлаб олишган. Кейин эса, 2020 йилнинг май ойида ҳам бу ўйин яхшигина – 53 миллион доллар фойда келтирган.\nМашҳур ва бепул мобил ўйин бўйича соврин жамғармаси миллион долларлик турнирга марҳамат!\n2018 йили энг яхши тармоқ ўйини, деб топилган бу маҳсулотнинг бепул мобил версияси бултур чиққан. Дастлабки бир ҳафта ичидаёқ у миллион мартадан ошиқ юклаб олинган ва рекорд ўрнатган.\nМобил ўйинлар тарихида мисли кўрилмаган рекорд! (+видео)\nPlayStation Blog версиясига кўра, ўтган йили Call of Duty энг яхши тармоқ ўйини, деб топилган эди. Унинг яқиндагина чиққан бепул мобил версияси аллақачон рекордга эришди.\nМашҳур пулли ўйининг iPhone ва Android-смартфонларга БЕПУЛ чиқиш санаси аниқ бўлди (+видео)\nЎтган йили PlayStation Blog версиясига кўра энг яхши тармоқ ўйини, деб Call of Duty топилган эди. Activision компанияси унинг мобил версияси бепул чиқариши ҳақида баҳордаёқ хабар бергандик, ниҳоят...\nЯқин орада унинг ёпиқ бета-синови бошланади, агарда унда иштирок этишни хоҳласангиз, мақоладаги ҳаволалар орқали расмий сайтида ариза тўлдиришингиз ёки Google Play’да рўйхатдан ўтишингиз мумкин.


Андрей Микляев: «Ал-Иттиҳод»га нисбатан яхшироқ ўйнадик»\n23.02.2016 20:40 | Чемпионлар лигаси\nОсиё чемпионлар лигаси, гуруҳ босқичининг 1-тури доирасида бўлиб ўтган "Локомотив"-"Ал-Иттиҳод" учрашувдан сўнг матбуот анжумани ташкил этилди. Унда иштирок этган “Локомотив” бош мураббийи Андрей Микляев ўйин ҳақидаги фикрларини билдириб ўтди.\n“Ўйиндан иккки хил таассурот юзага кели. Бугун ғалаба қозонмадик, лекин жуда муҳим бўлган бир очкони қўлга киритдик. Ўйлайманки, бугун рақибга нисбатан яхшироқ ўйнадик. Майдоннинг ҳеч бир қаричида уларга ютқазмадик.\nБиринчи бўлимда арзимас хато эвазига гол ўтказиб юбордик. Иккинчи бўлимда ўйинимиз анча кучайди. Тажрибали рақиб футболчилари майдонга ётиб олиб, ўйин темпини сусайтиришга ҳаракат қилишди. Шунга қарамай, ўйин сўнгида ҳисобни тенглаштиришга муваффақ бўлдиик.\nТурдан турга ўйинимизни кучайтириб боришга ҳаракат қиламиз. Сафардаги ўйин янада қийин кечади. ОЧЛда осон ўйиннинг ўзи йўқ. Стадионга ташриф буюрган мухлисларига эса миннатдорчилик билдараман. Кейинги ўйинда уларнинг ишончини оқлашга ҳаракат қиламиз.\nЖасур Ҳасанов жароҳати сабаб йиғинларимизнинг бир қисмини ўтказиб юборди. У жароҳатидан тикланиб, энди формага кириб бормоқда. У тўқсон дақиқа ўйнашга ҳали тайёр эмасди. Кападзенинг майдонда бўлиши руҳий жиҳатдан жамоа ёрдам берди”, — дейди Андрей Микляев.


Автомобиль – Telegraph\n🌐OLTIARIQ_TV July 02, 2018\nолаётганда алданмаслик учун нималарни билиш керак?\n“Автосалондан автомашина олиб бераман” дегувчи фирибгарлар, афсуски учраб турибди. Шу ўринда айтиш жоизки, мен мазкур соҳа вакили сифатида, яъни “Самарқанд Автотеххизмат” МЧЖ бошқарув раси бўлсам ҳам, бундай ваъдаларни умуман бера олмайман. Сабаби, бу борада электрон тизим жорий этилган бўлиб, автомобиллар савдо-сотиғи ошкора, белгиланган низом ва тартиб-қоидалар асосида амалга оширилмоқда.\nЯқинда “General Motors O`zbekiston” АЖ томонидан ишлаб чиқарилган автомобилларни ички бозорда сотилиши тартиби тўғрисида вақтинчалик Низом ишлаб чиқилди. Мазкур вақтинчалик Низом “General Motors O`zbekiston ” АЖ томонидан ишлаб чиқарилган янги енгил автомобиллар савдо-сотиқлари тизимини такомиллаштириш, унинг ошкоралигини таъминлаш, автомобилларни харид қилиш учун буюртмаларни электрон расмийлаштириш тизимини тадбиқ этиш, шунингдек, кўрсатиладиган хизматлар сифатини ошириш ва истеъмолчилар ҳуқуқлари ҳимоя қилинишини кучайтириш мақсадида ишлаб чиқилган.\nжисмоний шахсларнинг омонат ҳисобварақларидан ёки тижорат банклари томонидан автомобилни харид қилиш учун бериладиган истеъмол кредитлари ҳисобига ссуда ҳисобарақларидан пул маблағларини ўтказиш орқали;\nавтомобилни етказиб бериш муддати ишлаб чиқарувчининг банк ҳисобварағига белгиланган миқдорда олдиндан тўлов ёки автомобилнинг тўлиқ қиймати келиб тушган санадан бошлаб қуйидагиларни ташкил қилади:\nШу билан бирга, товарни етказиб бериш муддати дилер томонидан ишлаб чиқарувчининг қарорига асосан ишлаб чиқариш да профилактик ишларини ўтказиш мақсадида 30 кундан ошмаган ҳолда қўшимча узайтирилиши мумкин. Қўшимча узайтириш муддати ишлаб чиқарувчининг www.gmuzbеkitsan.uz расмий веб-сайти орқали эълон қилинади ва ўз навбатида дилер томонидан ушбу маълумот шартнома тузган мижозга шартномада кўрсатилган манзил бўйича хат орқали хабар берилади.\n“Самарқанд Автотеххизмат” МЧЖ бошқаруви раиси.\n“Жамият ва қонун” газетасидан қисқартириб олинди.


9 май арафасида Москвада МДҲ давлатлари раҳбарларининг норасмий учрашуви ўтказилади\n10:06 / 08.05.2015\nМДҲга аъзо давлатлар раҳбарлари жума куни Москвада норасмий учрашув ўтказишади. Бу ҳақда Россия президенти Владимир Путиннинг ёрдамчиси Юрий Ушаков матбуот вакиллари билан бўлиб ўтган мулоқот чоғида айтиб ўтди.\nУчрашувда Қозоғистон президенти Нурсултон Назарбоев, Ўзбекистон президенти Ислом Каримов, Қирғизистон раҳбари Алмазбек Атамбаев, Беларусь етакчиси Александр Лукашенко, шунингдек, Тожикистон президенти Эмомали Раҳмон қатнашадилар. Бундан ташқари, учрашувда МДҲ ижрочи котиби Сергей Лебедев иштирок этади.\nИлгарироқ Россия президентининг матбуот котиби Дмитрий Песков учрашувда МДҲга аъзо давлатларнинг барча раҳбарлари ҳам иштирок эта олмаслигини маълум қилган эди. Унинг сўзларига кўра, айрим раҳбарлар иш режасига бошқача тадбирларни киритгани боис учрашувга кела олмайди.


«Қачонгача Илон Маскнинг ракеталарига қараб ўтирамиз?» — космосга стратостат учирган ўзбек йигити ҳикояси\nBusiness class 21:03 / 03.07.2021 92225\n«Ёшликдан ҳар бир инсоннинг ўзига ёққан қизиқарли машғулоти бўлади. Менда шундай ҳоббим бўлган, ёшликдан электроника, робототехника ва космонавтикага қизиқардим. У вақтларда аниқ бир мақсад учун эмас, шунчаки ҳобби деб қарардим. Улғайганим сари бу қизиқишни мақсадга айлантирдим, яъни космосни забт этишни мақсад қилдим», дейди ёш ихтирочи.\nКосмосга стратостат учириш лойиҳамга нореал деб қарашди\n«Космосга стратостат учириш учун IT-дастурчиларга ва робототехникага қизиқувчи одамларга ҳамкорлик ҳақида гап очсам, кўпчилиги устимдан кулиб, нореал нарса сифатида қарашди. Шундан кейин лойиҳани ўзим бошлашга қарор қилдим, уни «NazarX» деб номладим.\nТажрибалар камдан кам ҳолда биринчи уринишдаёқ ижобий амалга ошади. Эдисон чўғланма лампани яратгунча минглаб самарасиз уринишлар қилган. Менда ҳам шундай бўлди. Муваффақиятли парвозгача жуда кўп муваффақиятсизликка учрадим, ўхшамаган парвозларим учун ҳам 2-3 минг долларгача пул сарф қилдим.\nБу аппаратни яратиш жараёнида жуда кўп нарса ўқишга, кўплаб соҳаларга мурожаат қилишга тўғри келди. Албатта, физика қонунлари ҳақида билимга эга бўлмасдан буни қилолмасдим. Бундан ташқари, математика, геометрия, кимёдан дарслар олдим. Стратостатни учириш учун гелий гази керак бўлади, бу МДҲда фақат Россияда бор экан. Мўлжалим бўйича 2 миллион сўмлик гелий билан стратостатни стратосферага олиб чиқаман, деб ўйлагандим. Бироқ чучварани хом санаган эканим, аслида жуда кўп гелий кетаркан».\nКетма-кет муваффақиятсиз парвозлар ва атрофдагиларнинг ишончсизлиги мотивация берди\n«Биринчи парвоз учун 20 миллион сўмлик гелий ишлатдим, шунингдек, тасвирга оладиган камера ва бошқа жиҳозлар ҳам арзон эмасди. Умумий ҳисобда 2,5 минг доллар харажат бўлди ва аэростатни ҳавога учириб, бир оздан кейин сигнал келишини кута бошладим. Бир соат ўтди ҳамки, ҳеч қандай белги йўқ. Бу, албатта, ёмон таъсир қилади, чунки бир йил меҳнат ва сарфланган маблағ бир зумда йўқолди. Иккинчи муваффақиятсизликдан кейин, ҳатто, бир ҳафта қўлим ишга бормади.\nЛекин ўзимда бу албатта амалга ошади, деган аниқ ишонч бор эди. Бундан ташқари, юқорида айтганимдек, атрофимдагиларнинг сен буни қилолмайсан, деган таъналари сабаб ҳам буни амалга оширишим керак, дея қайта-қайта уринавердим. Одамларнинг ишончсизлигидан ўзимга ишонч топдим.\nҲар сафарги самарасиз парвоз менга хатоларимни бир қадар кўрсатди. Масалан, тўртинчи парвозда суратга оладиган аппарат музлаб қолган эди. Бунда қилинган хатони кейингиларида тузатиб борганман ва иш олдинга силжиганидан хурсанд бўлганман».\nОлтинчи парвоз: Қирғизистон тоғларига қўнган стратостатимни кўриб йиғлаганман\n«Жами 6 марта парвоз қилдим, охиргисида илк мақсадимга тўла эришдим десам бўлади. Олтинчи парвозда ҳам ўзига яраша муаммолари бўлди. Шамол тезлигини нотўғри ҳисоблаганим туфайли стратостат Қирғизистоннинг тоғли ҳудудига тушганди. Стратостатни у ерга бориб олиб келишни ақлимга сиғдира олмасдим, бироқ ўзимга «сен куч топишинг керак, буни қила оласан», дедим ва Қирғизистонга йўл олдим.\nУ ердаги танишларим орқали стратостатни олиш учун йўлга чиқдик. Мослама Қирғизистоннинг Ўзген шаҳри ҳудудига кирувчи баланд тоғларга тушганди. Ҳозир бу тоғга чиқиб кетсам, қандай топаман, деб ўйладим ва қўрқув босди. Тоғга боргач ҳам стратостатгача 18 км бор эди. Етиб боргунимча ҳам у ўша ерга қўнганига ишонмадим, аммо боргач, ич-ичимдан қувониб йиғладим, десам ҳам бўлади.\nМен учирган мини спутник стратосферанинг 42 671 метр баландлигидан Ерни тасвирга олди. Тўғри, бу жудаям улкан натижа эмас, аммо шу яқин космосга чиқишнинг ўзиёқ катта ютуқ».\nКамералар космосдан Ўзбекистонни тасвирга олган эди\n«Кадрлар шунчалик ажойиб чиққан эдики, уларда Ўзбекистон, Қирғизистон ва водийнинг космосдан олинган тасвирлари бор эди. Лекин 4 та камерадан иккитасидаги кадрлар яхши чиқмаган эди. Парвозимни муваффақиятли равишда амалга оширдим, деб ўйлайман. Хурсандчилигимни ифодалаш жуда қийин эди. Ҳеч қандай устозсиз, ҳеч қандай олийгоҳда таълим олмай шу ишларни қилиш... Бу жуда ажойиб».\nТурин университетида ўқишга грант берилди\nЛойиҳани президентга олиб чиқдик, улар кўрдилар. Президент томонидан Турин политехника университетида ўқишга грант берилди. Бунинг икки йилини Ўзбекистонда, икки йилини Aмерикада ўқимоқчиман.\nМустақилликнинг 30 йиллигига бағишланган лойиҳамиз бор. Жуда катта лойиҳа. Ўзбекистон байроғини стратосферанинг энг юқори чўққисига олиб чиқмоқчимиз».\nҚачонгача Илон Маскнинг ракеталарига қараб ўтирамиз?\nБу лойиҳа атрофдагиларда мана шу соҳага озгина бўлса ҳам ишонч пайдо қилади. Болаларга мотивация беради. Мана шу соҳа ривожланади. Қачонгача биз Илон Маскнинг ракетасига қараб ўтирамиз, бизникилар қачон қиларкан, деб. Келгусидаги энг катта мақсадларимдан бири МДҲ давлатлари ҳудудида биринчи бўлиб хусусий космос агентлик очиб, мана шу соҳани ривожлантириш», деб сўзини якунлади қаҳрамонимиз.\nМадина Очилова, Kun.uz мухбири\nТасвирчи ва монтаж устаси – Муҳиддин Қурбонов.\n08:11 / 01.12.2021 8075\n23:46 / 08.12.2021 476\n23:15 / 08.12.2021 1511\n22:29 / 08.12.2021 1922\n22:24 / 08.12.2021 3279


Месси «Валенсия»га қарши ўйинда майдонга тушмайди\nБўлим: ЕВРОПА » Миллий чемпионатлар » Испания Ла-лигаси\n«Барселона» сардори Лионель Месси ҳамон майдонга тушишга тайёр эмас. Бу ҳақда Sport.es нашри хабар тарқатди.\nМанбага кўра, аргентиналик футболчи оёғининг тўпиқ қисмидаги мушагидан олган жароҳат туфайли ҳанузгача оғриқ ҳис қилмоқда. Жароҳат кучайиб кетмаслигини учун "кўк-анорранглилар" мураббийлар штаби 32 ёшли футболчини «Валенсия»га қарши 4-тур баҳси учун қайдномага киритмасликка қарор қилди.\nМесси бунгача Ла лиганинг дастлабки 3та турида бўлиб ўтган «Атлетик» (0:1), «Бетис» (5:2) ва «Осасуна» (2:2)га қарши ўйинларни ўтказиб юборган эди. «Барселона» – «Валенсия» ўйини 14 сентябрь куни тунги соат 00:00да бошланади.\nКиритилган сана: 11.09.2019 14:56.\nЎқилди: 4174 марта.


«Бухоро» - «Пахтакор». Учрашувга оид маълумотлар » Скачать музыку бесплатно новинки музыки 2016-2017\n«Бухоро» - «Пахтакор». Учрашувга оид маълумотлар\nКомментариев: 0 Просмотров: 174 Дата: 30-03-2016, 15:49 1 апрель куни олий лиганинг 3-турида "Пахтакор" Бухорода меҳмон бўлади.ТайёргарликТерма жамоа ўйинлари билан боғлиқ танаффусдан сўнг олий лига ўйинлари давом эттирилади. "Пахтакор" ушбу даврда Қибрайда машғулот ўтказди. Терма жамоа сафида бўлган 5 нафар футболчи бугундан жамоа ихтиёрига қайтишди. "Бухоро" эса Ўзбекистон Кубоги 1/16 финалида ўйнади. Сўнг жамоа Тошкент ва Бухорода машғулотлар ўтказди.Қарама-қаршиликОлий лигада жамоалар 46 бор тўқнаш келганлар. 33 баҳсда "Пахтакор", 6 беллашувда "Бухоро" зафар қучган. 7 ўйинда кучлар тенг келган. Рақиб дарвозасини 102 бор ишғол қилган тошкентликлар, 32 марта ўз дарвозасидан тўп олиб чиққан. Бухородаги учрашувларнинг 5тасида мезбонлар, 12тасида "Пахтакор" устун бўлган. 6 баҳсда дуранг натижа билан якунланган. Ўтган мавсум Бухорода Чипевнинг автоголи ва Сергеевнинг голи эвазига 2:0 ҳисобида жамоамиз устун келган.Учрашув расмийлариЎйинни Шерзод Қосимов бошчилигидаги ҳакамлар гуруҳи бошқаради. Қосимов ҳозиргача Олий лигада "Пахтакор" иштирокидаги 4 беллашувни бошқарган. Уларнинг 3тасида "шерлар" зафар қучган ва бир бор имкониятни бой берган. Мазкур жамоалар ўйинида Қосимов илк бор ҳакамлик қилади."БУХОРО" - "ПАХТАКОР"Ҳакамлар: Шерзод Қосимов (Тошкент), Маъмур Саидқосимов (Тошкент), Андрей Цапенко (Тошкент вилояти), Даулетбой Жалимов (Нукус).Назоратчи: Александр Попов (Тошкент).ЎзПФЛ вакили: Бобур Ҳайдаров."Бухоро" - "Пахтакор" учрашуви 1 апрель, жума куни Бухородаги "Бухоро СМ" стадионида соат 18:45да бошланади. - деб хабар бермоқда Stadion.uz нашри.


Браво Мессининг Чилига қарши ўйнашига умид қилмоқда » Скачать музыку бесплатно новинки музыки 2016-2017\nБраво Мессининг Чилига қарши ўйнашига умид қилмоқда\nКомментариев: 0 Просмотров: 113 Дата: 2-06-2016, 15:36 “Барселона” ва Чили терма жамоаси дарвозабони Клаудио Браво жамоадоши Месси тезроқ жароҳатидан қутулиб кетишига умид билдирмоқда. Месси Аргентина терма жамоаси Гондурасга қарши учрашувда жароҳат олиб, майдонни эрта тарк этганди. Футболчига бел қисми лат еганлиги ташҳиси қўйилган эди. «Умид қиламанки, Месси биўга қарши ўйингача майдонга тушишга тайёр бўлади. Биз турнирни кучли рақибларга қарши ўйнаш билан бошлашни ҳохлаймиз», — деди Браво Испаниянинг Sport интернет нашрига. Аргентина ва Чили терма жамоалари ўртасидаги учрашув 7 июн куни бўлиб ўтади. - деб хабар бермоқда Stadion.uz нашри.


Ўзбекистоннинг марҳум президенти қизи Гулнора Каримовага тегишли бўлган, Швейцария банкларида музлатилган 800 миллион АҚШ долларидан ортиқ маблағнинг бир қисмини расмий Тошкентга қайтариш масаласи деярли ижобий бўлган.\nШвейцария амалдорларидан бирининг EADaily нашрига билдиришича, бу маблағга Ўзбекистон ва АҚШ ҳукуматлари, шунингдек, Zeromax компанияси кредиторлари даъвогарлик қилиб келган.\nZeromax кредиторлари бу компаниянинг Г.Каримовага тегишлилигини исботлай олишмаган. АҚШ эса бу пуллар АҚШ долларида ва АҚШ банк тизимидан фойдаланилган ҳолда ўзлаштирилгани баҳонасида уларнинг бир қисми ўзига тегиши кераклигини даъво қилган.\nМаълум бўлишича, Швейцария ҳукумати музлатилган пулларнинг асл эгаси Ўзбекистон ҳукумати, деган қарорга келган ва Ўзбекистон ҳукумати сиёсатидаги ўзгаришлар унга пулларни қайтариш учун ҳам қонуний, ҳам маънавий ҳуқуқ пайдо бўлди, деб ҳисобламоқда.\nБундай аввалроқ хориждан бошпана топган бир гуруҳ ўзбек фаоллари, жумладан, Ўзбекистон-Германия инсон ҳуқуқлари форуми Гулнора Каримовага тегишли бўлган коррупцион пулларни расмий Тошкентга қайтариб бермаслик талаби билан Швейцария ҳукуматига мурожаат йўллаганди.\nУларнинг фикрича, Ўзбекистон ҳукумати ҳали коррупцияга қарши етарлича кураш олиб бораётгани ва бу амалда ўз исботини тўлиқ топаётгани йўқ. Шунинг учун мазкур маблағнинг Ўзбекистон ҳукуматига топширилиши учун ҳали тегишли шароит мавжуд эмас.\nАммо сўнгги маълумотлардан кўринади, Швейцария ҳукумати ўзбек фаолларининг чақириғига қулоқ тутишни ўзига эп кўрмаган.\nХалқаро кузатувчилар эса Ўзбекистонда кутилганидек кескин ижобий ўзгаришлар кузатилмаётганини айтишда давом этмоқда.\nЖумладан, ўзбекистонлик мустақил тадқиқотчи, ҳозир Лондонда яшаётган Алишер Илҳомов АҚШ ва Ўзбекистон муносабатларидаги янги босқич халқаро ҳамжамият учун янги муаммолар туғдираётганини таъкидлади.\n“Менинг мамлакатим аросатда. Агар у ўз ҳукумати сиёсатида коррупцияга қарши янада самаралироқ кураш олиб бориш мақсадида ислоҳотлар ўтказмаса, коррупциялашган капитализм ботқоғига ботади”, деб ёзди А.Илҳомов.\nУнинг фикрича, Ўзбекистондаги ўзгаришларнинг аксарияти юзаки, шунинг учун АҚШ бу ерда тузилмавий ислоҳотлар фаолроқ ва тезроқ ўтказилишини талаб қилиши лозим.\n“Президент Мирзиёев мамлакатнинг коррупцияга қарши кураш масаласидаги обрўсини кўтаришга тайёрлигини намоён этяпти. Бироқ у ҳали ҳам порахўрликнинг олдини олиш ва жазолаш механизмларини яратмаган”, дейди А.Илҳомов.\ndata-title="Гулноранинг пуллари Тошкентга қайтиш арафасида" data-description="Ўзбекистоннинг марҳум президенти қизи Гулнора Каримовага тегишли бўлган, Швейцария банкларида музлатилган 800 миллион АҚШ долларидан ортиқ маблағнинг бир қисмини ..." data-image="https://eltuz.com/wp-content/uploads/2018/05/rasm3883.jpg" data-url="https://eltuz.com/elak/205540/" data-services="facebook,odnoklassniki,twitter,telegram" data-counter="ig">\nГазеталар президентнинг “пуф”и ортидан тириляптими?\nПрезидент “пуф” дегандан кейин тадбиркорлар ва ишбилармонлар газетаси бўлмиш “XXI аср”га (19.01) жон кираётгандек бўлди. Ҳа йўқ, бе йўқ, ...\nФранцуз фотографи Анри Картье Брессон репортаж фотожурналистикасининг “отаси” дея ном чиқарган эди. У бир жойда ўтирмай тинимсиз саëҳат қилишга ...\nТоштурмада қолаëтган ëзувчи 159 да айбланди\n28 сентябр куни ўтган брифингда Тошкент шаҳар ИИБ Тергов бошқармаси бошлиғи Дониёр Тошхўжаев, ёзувчи Нурилло Отахоновга 11 май куни ...\nАрамаис суди доҳил қариндошларнинг саслари\nАрамаис ва унинг шериклари устидан суд тугади. Ҳукмни кутиш қолди. Прокурор унга 18 йил сўради. 2015 йилнинг 4 сентябрида, ...


Бу сафар Суперкубокда "Бунёдкор" "Локомотив" билан ўйнайди / CHAMPIONAT.asia\n08:18Ва ниҳоят улар келишиб олди. Рафинья “Интер”да ўтади 1 08:03“Тоттенхэм” Малком учун курашда “Арсенал”ни ортда қолдирди 2 07:44Тео Уолкотт: “Арсенал”ни бундай тарк этаман деб ўйламагандим 3 07:28Тибо Куртуа жароҳат олди 1 07:15Расман: Майкл Каррик мавсум сўнгида фаолиятига якун ясайди 3 03:09Бундеслига. “Боруссия” Берлинда дурангга эришди 2 02:16Жан: “Шартномам ниҳоясига қадар бор кучим билан ҳаракат қиламан” 2 02:05“Барселона” 7-рақамни Гризманн учун сақлаб турибди 9 00:54Пеллегрини Маскеранони келаётганини тасдиқлади 4 00:30Спортчилар ижтимоий тармоқларда 2 00:14Ван Перси яна қадрдон жамоасида тўп тепади 5 23:55Спалетти “Интер”га Витцелни таклиф қилмоқчи 4 23:50Olamsport: Истомин Дубайдаги турнирда иштирок этади, Гандболчиларимиз Эронга ҳам ютқазишди ва бошқа хабарлар 1 22:43“Насаф” ўз сафига сербиялик ҳимоячини қўшиб олди 30 22:22Мақсуд Каримов “Насаф” билан шартнома тузди ва жамоа йиғинида иштирок этмоқда 13\nБу сафар Суперкубокда "Бунёдкор" "Локомотив" билан ўйнайди\n12 ноя 15:11\nМана бир неча йиллардан бери мухлисларни қизиқтириб келаётган Суперкубок учун бу сафар Тошкентнинг икки жамоаси - "Локомотив" ва "Бунёдкор" майдонга чиқади.\n"Бунёдкор" ҳам кубок, ҳам чемпионатда зафар қучгани учун барча ерда бўлгани каби бу ўйинда мамлакатнинг вице чемпиони иштирок этиши лозим. 2013 йил "Пахтакор" - "Бунёдкор", 2012 йил "Бунёдкор" - "Насаф", 2011 йил "Пахтакор" - "Бунёдкор" жамоалари суперкубок учун "майдонга тушганлар"...\nҲар мавсум якунига етганида ва янги мавсумнинг биринчи турига қадар мухлис ва мутахассисларни қизиқтирадиган энг кўп савол "Суперкубок бу йил ўтказиладими?" бўлади. Мана биз биринчилардан бошлаб юбордик, ПФЛ вакиллари, "ўзим айланай" бу сафар клубларимизни вақти бўлса битта суперкубок ўтказиб юборинглар. Ҳувиллаган Тошкент стадионларида эмас, ростманасига мухлис кирадиган вилоятлардан бирида. Ишонаверинг, чипта бозоридан тушадиган пулларнинг ўзидан барча харажатларни қоплаб оласизлар. Жуда бўлмаса, 2 ҳафта ичида дастур тайёрлаб вилоят футбол федерацияларига юборинг, суперкубокка мезбонлик қилиш учун курашадиганлар пайдо бўлар. Ҳеч бўлмаса 2та чиқса, харажатлар ҳам камаяди. Ҳа энди, мезбонликни қўлга киритиш учун икки вилоят ким ўзарга ўйнайди. Бири “Мен меҳмонхоналарни ҳам бепул жамоаларга тақдим этаман” деса, бири “Ана боринг, ҳамма ҳаражат мендан” деб юбориши мумкин.\nАслида танганинг иккинчи томони ҳам бор. 2013 йил бошида ПФЛ расман икки клуб "Пахтакор" ва "Бунёдкор"га суперкубокни таклиф этди. Лекин бу клубларимиз ОЧЛга тайёргарлик кўраётганликлари учун ўз тақвимларидан жой топа олмадилар. 4 ноябрда якунига етган чемпионатимиз тахминан 2-3 март кунлари старт олади. Роппа-роса 120 кунни ўз ичига олган 4 ой муддат ичида 2 кунни суперкубокка ажрата олмаслик кулгули. Шундай экан, вақт йўқ деган баҳона ўтмайди. Балки клубларимиз ўз рейтингларини бой беришдан қўрқарлар? Бу ҳам ҳақиқатга яқин назария. Шундай экан, ПФЛ қизини турмушга бераётган замонавий ота каби розилик сўраши эмас, мана шу кунга, мана шу стадионга, мана шу соатда етиб келинглар, суперкубок бўлади деб айтсин, бўлди гап тамом. Вақти йўқми, ПФЛ қошидаги мусобақага бўйсунмаяптими, мухлис учун ўйнамаяптими, марҳамат, жаримага тортилсин, ўрнига ўйнайдиганлар етарлича топилади. ПФЛ ва мухлисларни ҳурмат қилмаган жамоаларни биз ҳам ҳурмат қилишга мажбур эмасмиз. 2014 йил мухлислар учун нимадир қилинмаса, футболга сал жилов берилмаса бошқа овунадиган нарсамиз қолмади. Энди бир ёқадан бош чиқариб ишламасак бўлмайди. Ҳар сафар ПФЛ биносига кириб биронта вакили билан гаплашсангиз, "Сен тўғри айтаяпсан", -дейди-ю, ўз билганидан қолмайди...\nКейинги йил олий лига жамоалари сонини сақлаб қолган ҳолда ўйинлар сонини ошириш керак. Бу қандай йўл билан амалга оширилади, барибир бизнинг фикримиз инобатга олинмайди. 2014 йилда мухлислар учун бирон-бир жиддий ўзгартириш киритилмаса кейин кеч бўлади, жуда кеч!\nФикримча, Суперкубок керак. Чунки футбол севиб томоша қилинадиган аксарият мамлакатларда чемпион ҳамда Кубок соҳиби ўртасида Суперкубок учрашуви ўтказиб келинади. Хўш, биз йилни қандай бошлашимиз керак? Дастлаб Суперкубок, кейин олий лига, кейин Ўзбекистон Кубоги, кейин биринчи лига ва ҳоказо...\nЙилни якунлаш эса қуйидагича бўлади. Дастлаб биринчи лигани тугатиб оламиз, кейин олий лигани ва охирида Ўзбекистон Кубоги финали ўтказилса жуда қизиқ бўлармиди. Бу йилги Кубок финали унчалик қизиқ ўтмади. Ҳар ҳолда миллий чемпионат тугамай туриб финални ўтказиб олиш ғалати экан. Шундай экан, агар ПФЛ ҳар мавсумни Суперкубок ўтказиш билан бошласа, зўр иш бўларди. Назаримда, Суперкубокни айнан мавсум бошида, яъни олий лига бошланмасдан олдин ўтказиш керак. Ҳатто биринчи даврадан кейинги танаффус вақтида ўтказиш ҳам унчалик қизиқ бўлмайди.


Китоб беминнат устоз » "Жиззах овози" газетаси расмий сайти\nБугун мамлакатимизда "Соғлом ва маънавий етук авлод - юрт келажаги!” шиори остида ўтказилаётган "Болалар китоби” II республика фестивали ўз ишини якунлайди.\nКитоб байрамида таъкидланганидек, ёшларни гуманистик Қоялар, миллий Қурур ва ифтихор руҳида тарбиялашда китобнинг ўрни ва аҳамиятини янада кенгайтириш, болаларга мўлжалланган ижтимоий-бадиий жиҳатдан етук адабиётлар салмоҚини кўпайтиришни қўллаб-қувватлаш тадбирдан кўзланган асосий мақсаддир. Шундай экан, келгусида болалар адабиётини нашр этишга ихтисослашадиган нашриётлар фаолиятига асосий эътибор қаратилади.\nФестивалнинг Жиззах шаҳрида ташкил этилган вилоят босқичида 60 дан кўпроқ нашриёт ва матбаа корхоналари ўз маҳсулотлари билан қатнашди. Ижодкорлар, ношир ва матбаачиларнинг ўқувчилар билан мулоқоти йўлга қўйилди.


“Озодлик, бу нақадар аччиқ сўз” « Ўзбекистон Халқ Ҳаракати\n“Озодлик, бу нақадар аччиқ сўз”\n22 March 2018 - 8:00\n(Мухолифат ва ҳукумат муаммолари)\nОзодлик- шафқатсиз имтиҳон.\nОзодлик имтиҳони олийнасаб инсонни улуғлайди, қулни эса баттарроқ хўрлайди. Олийнасаб инсон уни имтиҳон эканлигини билади ва шунга мувофиқ иш қилади: у бошқаларнинг эркинлигига раҳна солувчи қатъий белгиланган таъқиқлардан нарига ўтмайди.\nҚул эса чексизликларни писанд қилмай, ўзгалар эркинлигига дахл қилиб, атайин эркинликлар чегарасини бузишга интилади. Инсоният фожеаси доимо шундай бошланган. Қул қачон озодликка эришса ўзини кимлигини унутади. Диктатор қачон масрур бўлса, у озодликка ўзидан бошқа ҳеч ким муносиб эмас деб ўйлайди.\nУлар қулга қандай қилиб ўз ҳаракатини оқлаш учун кўрсатмалар беришади. Қул уларни ҳокимиятини машрулигини хаспўшлаш учун бир ҳужжатдир. Диктаторлар айтади: агар мен қаттиққўл бўлмаганимда эди, сени мендан юз карра ёмон одам ўз тасарруфига олган бўларди. У сени менга қараганда ноинсонийларча таҳқирлаган бўларди. У сени секин ёнгувчи ўтга ташлаб куйдирарди, мен эса сени ўлимингга ҳурмат билан ёндошаман.\nИдеалистлар олийнасаб кишилардан қандай фойдалансалар, диктаторлар қулларга нисбатан айнан шундай муносабатда бўладилар. Олийнасаб кишилар сони қанча кам бўлмасин, жамият тараққиёти йўлида қуллар қандай кучга эга бўлсалар улар ҳам шундай таъсирга эга бўлишади. Икки хил ўзаро тенг бўлмаган кучлар ижтимоий ҳаёт анархия ўпқонига тушиб кетмаслиги учун тенгликни сақлаб туришади.\n1991 йилда, Совет Иттифоқи қулаб Ўзбекистон озодликка эришгач, олийнасаб кишилар ва қулларга муносабатда Совет Иттифоқи андозалари сақлаб қолинди. Бироқ вақт ўтган сари бу хилдаги муносабат қуллар фойдасига ўзгарди. Қуллар ҳамма жойда, ҳукуматдан тортиб мухолифат ичида ҳам бор эди. Қуллар ва олийнасаб кишиларни ўзаро боғлаб турган ўрта синф вакиллари йўқотилди. Бу синфнинг катта қисми қулларга қўшилиб кетди, оз қисми эса барча кўргуликларга тоқат қилиб, олийнасаб кишилар сафидан жой олди.\nВа эркни тилкалай бошлашди.\nСобиқ Қул, диктаторга айлангач, ўзининг ўзи каби қулликдаги биродарларини таҳқирлай бошлади. Улар эса, ўзларини англаш ўрнига, бир – бирларини ғажий бошлашди, бу билан улар Бош Қулга кўмак беришарди.\nВа мувозанат йўқолди. Қуллар зулмати ичра зувиллаган диктатор қамчини эзилган бир ҳовуч ғамнок сарбадорлар боши узра даҳшат соларди.\nЭрк – шафқатсиз имтиҳон.\nТағин, бир замонлар бўлгани каби, ўша олийнасаб шахслардан ўзга ҳеч ким ундан олдинга ўта олмади.\nТағин – минг йиллар оша неча бор! – ҳамма кўрдики, олийнасаб асл инсонлардан ўзга ҳеч ким эркка муносиб эмас”.\n“Эрк” партияси пайдо бўлган пайтларда ўз келажагини партия эмас, балки халқ ҳаракатида кўрганди. Уни “постсовет миллий ҳаракат” дея аташ балки тўғри бўлар. У кўп ўтмай бир қанча ижтимоий гуруҳларни қамраб олди, бу эса оддий партиялар амалга ошириши амримаҳол бўлган иш эди. “Эрк” аслини олганда кучли ташкиллаша олмаган “Бирлик”нинг давоми эди. Ижтимоий платформадаги жозибалар бу ҳаракатни ташкилий ишларига тўсқинлик қилди.\nБироқ, бу тизимли кучсизлик сиёсий ташкилот муаммолари, жамиятдаги бирмунча фаол ижтимоий гуруҳларга таъсир ўтказиш масаласига келганда кучга айланади.\n“Эрк” бугунги кунда миллий бирлик байроғини кўтариши мумкин бўлган ягона сиёсий партия эмас. “Эрк” ўз сафларида жамиятдаги деярли барча қатламлар: зиёлилар, ишчилар, фермерлар ва диний гуруҳлар вакилларини жамлаган.\nБу жозиба гўёки “Эрк” лидери шахсиятини ўзида ифода этаётгандек: У зиёли, диндор, ватанпарвар ва миллиятчи.\nБалки, ҳукумат тепасида “Эрк” турганда эди, на Ўзбекистон Исломий Ҳаракати, на Ҳизбут -таҳрир, на бошқа радикал гуруҳлар пайдо бўлмасмиди. Уларнинг барчаси ташкил топмасданоқ, қонуний ижтимоий-сиёсий соҳаларга мослашишар, алоҳида сиёсий кучлар сифатида намоён бўлишмасди. Ўзбекистонда эса куч билан ушлаб туриш зарурати бўлмаган ҳақиқий барқарорлик ўрнатиларди.\nСўзимнинг охирида шуни таъкидлаб ўтмоқчиманки, қатағонлар даврида “Эрк” газетаси ва Муҳаммад Солиҳнинг китоблари мамлакатда ўзгача қарашларни яшаб қолишига сезиларли рол ўйнади.\n1 – ”The hidden nation”, Nadia Diuk and Adrian Karatnycky, 1990, New York\n2 – “New nation rising”, Nadia Diuk and Adrian Karatnycky, 1993, New York\n3 – “Red Odyssey”, Marat Akchurin, 1992, New York\n4 – “Emrire’s edge”, Scott Malcomson, 1994, London-New York, “Conflict, Cleavage and Change in Central Asia and Caucasus”, 1997, Cambridge. University Press.\n5 – “Literatura and Politics: Mohammad Salih and Political Change in Uzbekistan frpm 1979 to 1995. Ruth Diebler, Indiana University , 1996, Indiana, USA\n6 – “The Opponent”, Komen publikation, 2002, Konya, Turkey\n7 – ”Muhalif”, Komen yayinlari, 2002, Konya, Turkiye\n8 – ”Нариги дунё дарчаси олдида”, Сафар Бекжон, 1997, Истанбул, “Эрк” нашриёти.\n9 – ”Ойдинлик сари”, 1993, Истанбул, “ЭРК” нашриёти)\n10 – ”Эътиқоднинг чорраҳаси бўлмайди”, 1994, Истанбул (“ЭРК” нашриёти).\n11 – ”Иқрор”, 1995, Истанбул, “ЭРК” нашриёти).\n12 – ”Девлет сирлери” (турк тилида) 1997, Токер нашриёти.\n13 – ”Туркистан шууру” (турк тилида) 1997, Отукен нашриёти.\n14 – ”Агачлар шаир олса”, 1997, (турк тилида), Отукен нашриёти.\n15 – ”Йўлнома”, 1999, Истанбул, “ЭРК” нашриёти.\n16 – ”Йолнаме” (турк тилида) 2002, Истанбул, Отукен нашриёти.\n17 – The san Francisco Chronicle (19.02.1993)\n18 – The Baltimor Sun (30.09.1990)\n19 – The Sunday Telegraph (10.01.1993)\n20 – The New York Times (06.11.1988, 01.12.2001, 09.12.2001)\n21 – Los Angeles Times (15.12.2001)\n22 – The Wall Street Journal (28.06.1989, 31.08.1998)\n23 – The Prague Post (05.12.2001)\n24 – «ЭРК» газетаси (№4, 1999)\n25 – “Защита парав и свобод человека” журнали (№4 21.05.1999)\n26 – “Москов Таймс” газетаси (03.11.2001)\n27 – “Правда Востока” газетаси (15.12.1988)\n28 – “Жумхурият” газетаси (Турк тилида) (11.11.1999)\n29 – “Радикал” газетаси (Турк тилида) (11.11.1999)\n30 – “Афтен Постен” газетаси (Норвегия.) (03.12.2001)\n31 – www.uzbekistanerk.org\n32 – www.svoboda.org\n33 – www.hrv.org\n34 – www.amnesty.org\n35 – www.stability.uz\n36 – www.uzweb.net\n37 – www.birlik.net\n38 – СТК Чехия Ахборот Агентлиги (30.11.2001, 01.12.2001, 10.12.2001, 12.12.2001)\n39 – “Ассошейтед Пресс” Агентлиги (29.11.2001)\n40 – “Рейтер”( Reuters) Агентлиги (11.12.2001)\n41 – “Озодлик” (RFE\_RL) радиоси (15.05.2001, 05.12.2001, 07.12.2001, 17.01.2002)\nРус тилидан Юсуф Расул таржимаси.


20:26, 26.05.2018 // 9721\nИлон Маск «Pravda.com» доменини сотиб олмоқчи бўлди, бироқ уни «Украинская правда» банд қилган экан. «Pravduh.com» билан кифояланишга тўғри келди!\nTesla ва Space Х компаниялари асосчиси Илон Маск Twitter’даги саҳифасида «Pravda.com» доменини сотиб олишга қандай урингани ҳақида ҳикоя қилди. Meduza’нинг ёзишича, бу домен миллиардернинг интернет фойдаланувчиларига журналистлар ва ОАВнинг ҳаққонийлигини баҳолаш имконини берувчи Pravda номли янги лойиҳаси учун керак бўлиши мумкин.\nИшбилармон «Pravda.com» домени аллақачон банд қилинган — Илон Маск бу доменни «руслар ишлатяпти» деган хулосага келган.\nАслида «Pravda.com» домени Украинанинг «Украинская правда» нашрига тегишли. Россия ОАВлари эса «gazeta-pravda.ru» (Россия коммунистик партиясининг «Правда» газетаси сайти) ва «Pravda.ru» («Правда.ру» холдинги сайти) доменларидан фойдаланади.\nКўп ўтмай Илон Маск ўз хатосини тушуниб етди ва ушбу тўсиқни айланиб ўтиш имконини излади. Twitter’даги ўқувчилар унга Украинани сотиб олишни таклиф қилган, бироқ Маск бошқа чора топган — инглизча жаранглаши «Pravda.com»га ўхшаш «Pravduh.com» доменини сотиб олган (аслида мавжуд бўлмаган бу сўз «правдух» деб эмас, балки «правДА» деб ўқилиши керак).\nҲозирча «pravduh.com» манзилида ҳеч нарса йўқ.\nИлон Маск Правда номли лойиҳани ишга тушириш ниятини 23 май куни билдирган эди. Лойиҳа қандай тартибда ишлаши ҳозирча номаълум. Тахминлардан бирига кўра, Илон Маскда ботларга қарши курашадиган ва ўқувчиларга ахборотнинг ҳаққонийлигини баҳолаш имконини берувчи махсус сайт яратиш ғояси ОАВда Tesla автомобиллари ҳақида танқидий мақолалар чиққанидан сўнг пайдо бўлган бўлиши мумкин.\n14:05, 23.05.2020 // 173160\n12:14 Кеча // 149885\n23:18 Кеча // 125778\n11:13 Кеча // 108774\n15:36 Кеча // 106585


Ford Мексикадаги заводини қурмаслик учун товон тўлайди\n10:22 / 07.07.2017\nМексиканинг Сан-Луис-Потоси штати ҳукумати хабар қилишича, Американинг Ford автомобилсозлик компанияси автомобиль ишлаб чиқарувчи заводни қуришдан бош тортгани учун 65 миллион доллар (1,2 миллиард песога яқин) товон пули тўлайди.\nАвтокомпания йил бошидаёқ Сан-Луис-Потосидаги заводини қуриш учун 1,6 млрд доллар сармоя киритмаслигини маълум қилган эди. Бунинг ўрнига компания ўзининг Мичигандаги ишлаб чиқариш қувватини ривожлантириш учун 4 йилда 700 млн доллар сармоя киритишга қарор қилган.\nШтат губернатори Хуан Мануэль Каррераснинг сўзларига кўра, Ford билан олиб борилган музокаралар секин ва қийин кечган, бироқ натижада томонлар халқаро судларга мурожаат қилмасдан келишувга эришган.\nШундай қилиб, Сан-Луис-Потоси амалга ошмай қолган лойиҳанинг биринчи босқичида ўзининг 500 миллион песо (27 миллион долларга яқин) миқдоридаги харажатининг ўрнини тўлдиради.\n"Ford билан келишувнинг ёпилишидан тушган маблағлар штатдаги автомобиль ҳаракатини яхшилаш учун "Хуарес" йўл боғламасини қуришга сарфланади", – деб ёзган штат губернатори Twitter саҳифасида.


28 Мая 2020 547\nЖССТ янги тузилма — ташкилотнинг донорлик базасини кенгайтириш билан шуғулланувчи, юридик жиҳатдан мустақил орган ҳисобланувчи ЖССТ жамғармасини тузиш тўғрисида маълум қилди, деб хабар беради Reuters.\nЎзбекистонда сайёҳлар учун «Uzbekistan. Safe travel guaranteed» санитария-эпидемиологик хавфсизлик тизими ишлаб чиқилди. Биринчи босқичда «яшил» ҳудудларда ички туризмни ривожлантириш режалаштирилмоқда, кейин эса коронавирус инфекцияси тарқалиши барқарорлашган давлатлар билан сайёҳлик алоқаларини тиклаш масаласи кўриб чиқилади.\nThe Guardian тарқатган хабарга кўра, АҚШда COVID-19 қурбонлари сони 100 000 кишидан ошди, шунга қарамай ҳукумат карантин режимини аста-секин енгиллатишни бошлади.\nЯпония ҳукумати туризмни тиклаш чора-тадбирлари доирасида июль ойи охиридан сайёҳларнинг кунлик харажатларини қоплаш учун 185 доллар миқдорида сайёҳлик ваучерини жорий қилади. Дастур учун жами 12,5 миллиард АҚШ доллари ажратилиши режалаштирилмоқда, деб хабар беради, Japan Today.\nDW ахборот манбаи тарқатган хабарга кўра,Грецияда 1 июндан бошлаб сил касаллигига қарши оммавий эмлаш бошланади. Мутахассисларнинг фикрича, бу эмлаш нафас йўли инфекциялари ривожланиш хавфини 5 баробар пасайтиради ва COVID-19 хавф гуруҳида бўлган фуқароларни ҳимоялашга кўмаклашади.\nВенесуэла коронавирус пандемиясига қарши курашишда зарур бўлган озиқ-овқат маҳсулотлари ва дори воситаларини таъминлаш учун мамлакатнинг Англия банкида сақланаётган олтин захирасининг бир қисмини ажратиш бўйича БМТ Тараққиёт дастури билан шартнома имзолади, деб хабар беради Al Iazeera ахборот манбаси.\n14 Июн 2020 1799\n23 Июн 2020 1781\n27 Июн 2020 1440\n19 Июн 2020 1280\n3 Июл 2020 1204\n18 Июн 2020 1091\n27 Июн 2020 932\n2 Июл 2020 852\n17 Июн 2020 750\n18 Июн 2020 718\n3 Июл 2020 698\n14 Июн 2020 667


Давлатимиз раҳбари пойтахтимиз туманларига ташриф буюриб, одамлар билан мулоқот қилмоқда, масалаларни жойида ўрганиб, ижтимоий-иқтисодий тараққиётга доир устувор вазифаларни белгилаб бермоқда. Шайхонтоҳур туманида олиб борилаётган бунёдкорлик ва ободонлаштириш ишлари билан танишиш асносида Президентимиз Шавкат Мирзиёев «Тошкент иссиқлик маркази» акциядорлик жамиятининг 3-иссиқлик ...\nДавлатимиз раҳбари Шавкат Мирзиёев 26 май куни пойтахтимизнинг Шайхонтоҳур туманидаги “Сузук ота” мақбараси ва жомеъ масжидида бўлди. Истиқлол йилларида мамлакатимизда виждон эркинлиги, диний бағрикенглик тамойилларини таъминлаш, уларнинг қонуний асосларини яратиш ва ривожлантириш масалаларига устувор аҳамият берилмоқда. Имон-эътиқод, меҳр-оқибат, мурувват каби фазилатлар халқимиз ...\nСиз бор — ҳаёт чароғон\nУмр — оқар сув. Кечагина 1-синфга қадам қўйган қизалоқ эдим. Онажоним катта орзу-умидлар билан мактабга олиб келдилар. Юзларидан нур ёғилиб турган зот — устозим Саодат Ҳасанова менинг жажжи бармоқларимдан ушлаб, синф хонаси томон етаклади. Уларнинг қўлларидаги илиқ тафт бутун вужудимга тарқалгандек гўё, юрагимда илк бора илоҳий меҳр зоҳир бўлганд ...\nМайдонда курашчи қизлар\n17-19 май кунлари Тошкент шаҳрида 2001-2002, 2003-2005 йилларда туғилган қизлар ўртасида эркин кураш бўйича халқаро турнир бўлиб ўтди. Унда мамлакатимиздаги вилоятлар ва Қозоғистон, Қирғизистон давлатларидан 100 нафардан ортиқ курашчи қиз куч синашди. Турнирда вилоятимиздаги якка кураш турларига ихтисослаштирилган БЎСМдан ўн уч нафар спортчи муноси ...\nВилоятимизда фаолият юритаётган 1413 та корхонада 1536 турдаги маҳсулотлар ишлаб чиқарилаётир. Бу жамоаларда машинасозлик, озиқ-овқат, электротехника, қурилиш, кимё, енгил саноат, тоғ-кон саноати маҳсулотлари, тиббий-техника воситалари ишлаб чиқарилса, 183 та корхона томонидан маиший ҳамда сервис хизматлари кўрсатилади. Марказнинг ўлчаш воситалари устидан давлат метрологик назорати бўлим ...\nЎзбекистонда янги тўлов тизими GlobUzCard ташкил этилмоқда. Бу ҳақда Ягона Халқаро процессинг маркази матбуот хизмати ҳам хабар берди. Янги тўлов тизими халқаро тўлов тизимлари билан хорижий валютада амалиётлар ўтказиш, жумладан, Ўзбекистон ҳудудида хорижий банклар карталари бўйича ҳамкорлик қилади. Янги пластик карталар кўплаб фойдали функцияларга эга. Улар билан кичик суммалар бўйича ПИН кодсиз ...


Биз инсонлар кундалик ҳаётимизда билибми-билмайми, ёлғон ишлатамиз. Аммо, ёлғон ҳамиша инсоннинг дилини хира қилиб келган. Унинг турлари кўп. Кимдир яхшилик йўлида, кимдир ғаразгўйлик мақсадида ёлғон сўзлайди. Яна кимдир ўзини оқлаш учун. Кимгадир ҳар сўзига ёлғон қўшиб гапириш шунчаки одат бўлиб қолган. Баъзилар вазиятдан чиқиш мақсадида ёлғон тўқийдилар. Аммо, бу билан сизни эмас, ўзини алдайдилар.\nНимага одамлар шундай экан-а? Ўзи гапирган гапга ўзи ишонмайди-ю, сизни ишонтиришга уринади. Шу қадар устомонлик билан аврайдиларки, унинг ёлғонлиги хаёлингизнинг бир четига ҳам келмайди. Чунки, улар ўз ишининг усталари. Ёлғон сўзлаб этлари жимирламайдиган бўлиб кетган. Қўйиб берсангиз, ўзлари тўқиган ёлғонга ўзлари ҳам ишона бошлашади. Ҳайратдан "астағфуруллоҳ!" дейсиз. Бир куни ёлғони фош бўлса, юзингизга қандай қарашини ҳам ўйлашмайди. Афсуски, орамизда бундайлар бисёр.\nЁлғон билан кимнингдир ҳаёти остин-устун бўлиб кетиши ҳам мумкин.\nАтрофимизда талайгина ёлғончи-ю фирибгарлар бор, аммо кўпинча уларни сезмай яшаймиз. Бир тарафдан ўйлаб қаралса, барча рост сўзласа ҳам бўлмас экан. Кишининг кишидан кўнгли қолиб кетади. Гоҳида унинг ўша рост гапни айтишини хоҳламайсиз. Ёки ўша аччиқ ҳақиқат сизга қаттиқ зарба бўлиши мумкин. Ёлғон ҳам керак, албатта. Фақатгина эзгулик мақсадида айтилгани. Ҳатто ҳадиси шарифларда ҳам кишилар орасини ислоҳ қилиш учун ёлғон гапиришга изн берилган.\nАммо, қани эди одамлар фақат эзгулик йўлидагина ёлғон сўзласалар...\nСўзимнинг якунида устоз шоир Эркин Воҳидовнинг бир байти ёдимга тушди:\nШу ширин ёлғонга лекин, алданиб қолғон ёмон.\nЧиндан ҳам ҳақиқат қанчалик аччиқ бўлмасин, мингта ширин ёлғондан яхшироқдир.


Тайландда мухолифат ҳукумат истеъфосини талаб қилишда давом этмоқда\nБир ҳафтадан буён аскилҳукумат чиқишлари давом этаётган Тайландда якшанба куни мамлакат бош вазири Йинглак Чинават билан мухолифат лидери Сутеп Таугсубан ўртасида учрашув бўлиб ўтди.\nAssoticated Press агентлигининг хабар қилишича, учрашув чоғида Таугсубан бундан буён ҳам бош вазир истеъфосини талаб қилишда давом этажагини билдирган.\nШу куннинг ўзида норозилар бир неча телеканал офисини эгаллаб олишга уринганлар. Улар бу телеканаллар вакилларини мухолифат чиқишларини намойиш қилмаётганликда айблаганлар.\nРасмийлар мамлакат фуқароларини бу тун хавфсизлик нуқтаи назаридан уйда ўтиришга чақирганлар.\nЯкшанба куни хавфсизлик кучлари ходимлари бош вазир идораси ва Бангкок шаҳар полиция бош бошқармаси биносига ёриб киришга уринган намойишчиларга қарши кўздан ёш оқизувчи газ ва сув пуркагичларни ишга солгандилар.\nШанба куни Тайланд пойтахтида ҳукумат тарафдорлари ва мухолифлари ўртасида содир бўлган тўқнашувда уч киши ҳалок бўлган, юздан зиёд киши тан жароҳати олганди. Бу ҳақда полициячилар ва шифокорлар маълум қилган.\nНорозилик акциялари иштирокчилари Йинглак Чинаватни ўз акаси – 2006 йили ҳарбий тўнтариш натижасида ҳокимиятдан четлатилган мамлакат собиқ бош вазири Таксин Чинават манфаатларига хизмат қилаётганликда айблаяптилар. Ҳозир хорижда яшаётган Таксин Чинават Тайландда коррупция ва мансаб ваколатларини суиистеъмол қилганликда айбланмоқда.


Малала Юсуфзай (2013 йил 12 июль, Нью-Йорк, АҚШ). 2-қисм - Tafsilot.uz\n26-декабр 2015, 13:27\n(Давоми. Нутқнинг боши мана бу ерда)\nҚадрли ака-укалар, опа-сингиллар, зулматда ёруғлик қадри ортгани каби жим бўлишга мажбур этилганимизда овозимизнинг аҳамиятини яхши англаймиз. Шунга ўхшаш, биз Покистоннинг шимолида, Сват водийсида бўлганимизда қурол-яроғлар уюмини кўриб китоб ва қаламнинг нақадар аҳамиятли эканини янада теранроқ ҳис этдик. "Қалам қиличдан қудратлидир" дейди улуғлар. Ҳақ гап. Экстремистлар китобу қаламдан қўрқади. Илмнинг қудрати уларни чўчитади. Улар аёллардан қўрқади. Аёл овозининг қудрати уларни ваҳимага солади. Улар яқинда Кветтада ўн тўрт нафар бегуноҳ талаба қонини тўкканининг сабаби шу. Айнан шунинг учун улар аёл муаллимларни ўлдирмоқда, ҳар куни мактабларни портлатмоқда. Чунки улар биз интилаётган ҳодиса юз беришидан – жамиятда жиддий ўзгаришлар амалга оширилиб тенглик қарор топишидан қўрқади. Мактабимиздаги бир боладан журналист "Толиблар нима учун болаларнинг илм олишига қарши?" деб сўрагани ёдимда. Бола унга китобини кўрсатиб, лўнда қилиб: "Толиб бу китобда нима ёзилганини билмайди", – деб жавоб берган эди.\nУлар болаларга мактабга боргани учунгина қурол ўқталар экан, Оллоҳнинг амри билан шундай қилаяпман, деб кўр-кўрона ўйлайди. Террорчилар ўз манфаатлари йўлида тинчлик дини бўлган муқаддас Ислом динини ниқоб қилиб олган. Покистон тинчликсевар мамлакат. Пуштунлар ўғил-қизларининг маърифатли инсонлар бўлиб вояга етишини орзу қилади. Ислом – тинчлик, инсонпарварлик ва биродарлик дини. Унда ҳар бир муслим ва муслимага илм олиш фарз қилиб қўйилган. Ўғилми-қизми, фарзандининг илм олиши учун шароит яратиш ота-оналарнинг бурчидир. Кўп мамлакатларда, айниқса, Покистон ва Афғонистонда террорчилик, уруш ва низоларларнинг авж олгани болаларнинг мактабга боришига тўсиқ бўлмоқда. Биз биродаркушлик урушларидан жуда чарчадик. Айниқса, бемаъни ихтилофлардан аёллар ва болалар жабр чекмоқда.\nМалала Юсуфзай 1997 йил 12 июлда Покистонда туғилган. Отаси Зиёвуддин Юсуфзай – шоир, давлат мактаблари тизимида ишлайди. Толиблар улар яшайдиган Сват водийсида ҳукмронлик ўрнатгач, қизларнинг мактабга қатнашини тақиқлаб қўяди. Шу боис 2009 йилдан Малала ВВС учун “Гул Макай” (Бўтакўз) тахаллуси билан блог юрита бошлайди. Унда болаларнинг таълим олишга бўлган ҳуқуқларини ҳимоя қилиб, толибларнинг жоҳиллигини фош этади. 2012 йилнинг 9 октябрида толиблар унинг жонига қасд қилади. Толибларнинг мактаб автобусига уюштирган ҳужуми натижасида Малала ва унинг ёнида ўтирган икки қиз жароҳатланади. Оғир аҳволдаги ярадор қиз Пешовардаги шифохонага олиб борилади. 15 октябрда эса Малала Буюк Британиянинг Бирмингем шаҳридаги ҳарбий госпиталга кўчирилади. Малалага қилинган суиқасд бутун дунёда қизғин баҳс-мунозараларга сабаб бўлди. Покистонда икки миллиондан зиёд киши Малала билан бирдамлик рамзи сифатида ҳукумат номига ёзилган “Таълим олиш ҳуқуқи” деган илтимосномага қўл қўйди. 2013 йили октябр ойида Буюк Британияда Малала Юсуфзайнинг инглиз журналисти Кристина Лэмб билан ҳаммуаллифликда ёзилган “Мен Малаламан” номли автобиографик китоби чоп этилди. Малала Юсуфзай 2014 йил 10 октябрда Нобель мукофотига сазовор бўлган. Шунингдек, Малала яна бир нечта халқаро мукофотлар билан ҳам тақдирланган. У бутун дунё болаларининг таълим олишига кўмаклашувчи “Малала фонди”нинг асосчисидир. Малала туғилган кун – 12 июль БМТ қарори билан “Малала куни – болаларнинг таълим олиши учун кураш куни” деб белгиланган. Малала “Бизнинг энг қудратли қуролимиз китобу қаламимиздир” деб номланган юқоридаги нутқни 2013 йилнинг 12 июлида БМТ Ёшлар ассамблеясида сўзлаган.


"Қўқон-1912" янги футболчиларни таништирув маросимини ўтказди / CHAMPIONAT.asia\n09:31“Милан”га “Рома” вингери керак 1 09:15Моуринью ЕЧЛда нохуш cерия қайд этмоқда 2 08:57Холанд: “Роналду сабаб футболчи бўлганман, буни бир кун келиб унга айтишни хоҳлайман” 13 08:40Нагельсманн ЕЧЛ рекордини ўрнатди 4 08:22“Рома” 2 йил олдин Холандни 4 млн еврога сотиб олишни рад этгани маълум бўлди 4 08:07Селадес: “Натижа ҳаддан ташқари адолатсиз бўлди” 10 06:35ЕЧЛ."Тоттенхэм" - "Лейпциг" 0:1 1 06:30ЕЧЛ."Аталанта" - "Валенсия" 4:1 0 06:25АПЛ. "Манчестер Сити" - "Вест Хэм" 2:0 0 03:30Olamsport: Классик курашчиларимиздан кетма-кет медаллар, Уайлдер ва Фьюри АҚШга етиб борди ва бошқа хабарлар 0 02:55ЕЧЛ. "Аталанта" йирик ҳисобда ютди, "Тоттенхэм" эса... 54 02:22АПЛ. "Манчестер Сити" ўз майдонида "Вест Хэм"ни мағлуб этди 7 01:46Де Брюйне сўнгги 4 мавсумнинг 3тасининг ҳар бирида 16тадан кўп ассистентлик қайд этмоқда 3 01:36Сульшер: “Одатда бошқа жамоа футболчиларига баҳо бермайман, аммо Холанд....” 5 00:55Кулибали “Барселона”га қарши илк учрашувни ўтказиб юборади 2\n"Қўқон-1912" янги футболчиларни таништирув маросимини ўтказди\n27 мар 2019 17:15\nБугун “Қўқон-1912” футбол клуби Қўқон шаҳрида ўз мухлислари билан учрашди. Учрашув Қўқондаги “Марказий” стадионида бўлиб ўтди.\n"Қўқон-1912" жамоасининг футболчилари ва жамоа раҳбарияти мухлисларинг олқишлари ҳамда жамоа гимни садолари остида стадионга чиқиб келишди.\nУчрашувни "Қўқон-1912" футбол клуби матбоут котиби Акрамжон Мамадалиев очиқ деб эълон қилди. Дастлабки сўз жамоа президенти Бахтиёржон Толиповга берилди.\n- Ассалому алайкум, ҳурматли футбол мухлислари. Бугун сизлар билан учрашиб, анъанага кўра янги мавсум олдидан жамоа сафига келиб қўшилган янги ўйинчиларни таништириш ҳамда сиз азизлар билан фикр алмашиш учун бу жойга йиғилдик. Келаётган мавсумга таёргарлик кўришда мураббийлар жуда катта ҳажмдаги ишларни амалга оширишди. Ўйлайманки сиз азиз мухлисларни ўзларининг чиройли ўйинлари ва ғалабалари билан хурсанд қила оладиган таркибни жамлай олдик. Биз бу мавсумда нафақат Қўқон шаҳри балки Фарғона вилояти шарафини ҳимоя қиламиз. Бу нарса бизга янада кўпроқ маъсулият юклайди. "Марказий" стадионимизда ҳам ПФЛ талабларидан келиб чиқиб катта кўламдаги ишлар амалга оширилди. Майдон майсаси тўлиқ янгиланди. Шунинг учун вақтинча рақибларимизни Фарғонадаги "Истиқлол" стадионида қабул қиламиз. Мутахассислар билан маслахатлашган ҳолда май ойининг иккинчи ярмида ёки июнь ойидан бошлаб ўз майдонимизда рақибларни қабул қиламиз. Келаётган мавсумда жамоамиз ҳар йилгидан юқори мақсадларни кўзлаб майдонга тушади. Биз бу йил совринли ўринлар учун курашамиз - деди Бахтиёржон Толипов.\nШундан кейин жамоа сафига келиб қўшилган янги футболчилар: Боян Кнежевич, Милош Николич, Жамшид Ҳасанов, Жасур Ҳасанов, Тимур Ҳакимов, Тимур Усмонов, Жавоҳир Эсонқулов ва Шахбоз Эркинов кенг оммага расман таништирилди ва уларга тантанали тарзда исмлари туширилган футболкалар топширилди.\nЖамоа сафига янги қўшилган футболчилар мухлисларга тўп билан мастер-класс намойиш қилиб беришди. Футболчилар фойдаланган тўпларни мухлислар ўтирган секторларга тепиб , мухлислар учун ўзига хос совғаларни тақдим қилишди.\nКим қайси рақамда тўп тепади: Боян Кнежевич - 89, Милош Николич - 55, Жамшид Ҳасанов - 7, Жасур Ҳасанов - 16, Тимур Ҳакимов - 11, Тимур Усмонов - 21, Жавоҳир Эсонқулов - 13 ва Шахбоз Эркинов – 22.\nБугунги тадбирда «Футбол Экспресс» газетасининг мухбири Абдулхафиз Абдулазиз ўғли Абдуҳамидов ҳам иштирок этдилар. Учрашувдан сўнг мухлислар клуби фаоллари ҳамда ОАВ ходимлари ўртасида ҳам қизғин суҳбат бўлиб ўтди.\nВиарежодаги карнавалда Роналдунинг улкан ҳайкали намойиш этилди 14\nЁзда Кепанинг ўрнига "Челси" 50 млн еврога дарвозабон сотиб олади 4


ФАО прогнози: 2025 йилга бориб, жаҳонда картошка етиштириш ҳажми 500 миллион тоннагача оширилиши мумкин • EastFruit\nБош саҳифа › Янгиликлар › ФАО прогнози: 2025 йилга бориб, жаҳонда картошка етиштириш ҳажми 500 миллион тоннагача оширилиши мумкин\nФАО прогнози: 2025 йилга бориб, жаҳонда картошка етиштириш ҳажми 500 миллион тоннагача оширилиши мумкин\nМуаллиф: EastFruit 8 Июн 22 7 Июн 22 022\nЖаҳон бўйича картошка етиштириш ҳажми 10 йил ичида икки баробар ортиб, глобал озиқ-овқат хавфсизлигига катта ҳисса қўшиши мумкин.\nБу ҳақида Бирлашган Миллатлар Ташкилотининг Озиқ-овқат ва қишлоқ хўжалиги ташкилоти (ФАО) бош директори Цюй Дунъюй маълум қилди, деб ёзмоқда AgroPortal.\nУнинг қайд этишича, картошка жаҳондаги учинчи муҳим озиқ-овқат маҳсулоти бўлиб, уни миллиардлаб кишилар мунтазам истеъмол қилади. Ушбу турдаги сабзавотни етиштиришда бошқа йирик экинларга нисбатан камроқ зарарли газлар ажралади, шу билан бирга, кичик ҳажмда маҳсулот етиштирувчилар учун бу даромадли бизнесдир.\nҲосилдорликни оширишга эътибор қаратиш ва картошка етиштириладиган тарихий майдонлардан тўлиқ фойдаланиш орқали жаҳон бўйича маҳсулот етиштиришни 2025 йилда 500 миллион тоннага, 2030 йилда эса 750 миллион тоннага етказиш мумкин, деди ФАО Бош директори.\n“Бошқа экинлар ҳосилдорлигини имкониятлари чекланган пайтда, картошка глобал озиқ-овқат хавфсизлигини таъминлашда ушбу тизимнинг афзалликларидан бирига айланади”, деди Цюй Дунъюй.\nУ, шунингдек, Осиё ва Африка картошка етиштириш тез суръатлар билан ўсиб бораётган минтақалар эканлигини, Европа ва Шимолий Америкада эса маҳсулот етиштириш ҳажми пасайиб бораётганини қайд этди.\nКартошка, пиёз, гилос ва тарвуз – ҳафтанинг етакчи позициялари: савдо майдончалари таҳлили\nEastFruit 14 Июн 22


Евросиё иктисодий иттифоки. Узбекистоннинг ташкилотга аъзолиги нима беради? – КУН УЗ\nГлавная / Жахон / Евросиё иктисодий иттифоки. Узбекистоннинг ташкилотга аъзолиги нима беради?\n3 weeks ago\tЖахон Comments Off on Евросиё иктисодий иттифоки. Узбекистоннинг ташкилотга аъзолиги нима беради? 67 Показы\nУзбекистон Евросиё иктисодий иттифокига кушилиши борасидаги мухокамалар анчадан буён давом этмокда. 10 апрель куни хукумат аъзолари ЕОИИ билан хамкорлик масалалари буйича депутатларнинг саволларига жавоб кайтарди. 28 апрель куни эса Узбекистоннинг Евросиё иктисодий иттифоки билан хамкорлиги юзасидан Олий Мажлис Конунчилик палатасининг якуний карори кабул килинди. Депутатлар Узбекистон ЕОИИга кузатувчи макомида кушилишига овоз берди.\n«ЕОИИга аъзо булиш натижасида мамлакатимиз саноати 2 млрд доллар йукотади» — «Адолат» партияси\nХалк демократик партияси Евросиё иктисодий иттифоки билан хамкорлик буйича хулосасини эълон килди\nСенатнинг туртинчи ялпи мажлиси 11 май куни чакирилади. Унда, сенаторлар бошка масалалар каторида Узбекистон Республикасининг Евросиё иктисодий иттифоки билан хамкорлиги тугрисидаги масалани хам куриб чикади. Ушбу сана олдидан «Дарё» укувчиларга мулохаза учун материал такдим этади. ЕОИИ канйда ташкилот? Унинг тарихи кандай? Ички ихтилофлари борми? У аъзоларига нима берди ва Узбекистонга нима бера олади? Бу саволларга «Дарё» колумнистии Жахонгир Эргашев жавоб кидиради.\nЕвросиё иктисодий иттифоки 2014 йил 29 майда товарлар, хизматлар, капитал хамда ишчи кучининг эркин харакатланиши учун ва иктисодиётда узаро мувофиклаштирилган ягона иктисодий маслакларни амалга ошириш учун халкаро хукук субъекти ташкил этишга келишиб олган ва мазкур ташкилот 2015 йил 1 январдан бошлаб фаолият юритиб келади.\nЕвросиё иктисодий иттифоки Арманистон, Беларусь, Россия, Козогистон ва Киргизистон хукуматлари уртасида имзоланган шартнома асосида юзага келди. Молдова Республикаси 2018 йил 14 майдан буён ЕОИИ учрашувларида кузатувчи макомида иштирок этиб келади.\nАйни пайтда ЕОИИ ва Эрон, Вьетнам, Сингапур, Сербия уртасида эркин иктисодий худудларни ташкил килиш буйича бир катор битимлар имзоланган. ЕОИИ аъзо мамлакатлари эркин иктисодий худуд ташкил этиш максадида Хитой, Куба, Миср, Таиланд, Мугулистон, Хиндистон, Исроил билан музокаралар олиб бормокда.\nРоссия Федерацияси президенти ташаббуси билан юзага келган мазкур иктисодий хамкорлик бир карашда Европа иттифокидан нусха кучираётгандек туюлсада, президент Путиннинг 2005 йил 25 апрелда Россия Думасида халкка килган мурожаатидаги куйидаги фикрлар диккатга сазовор: «Совет Иттифокининг парчаланиб кетиши асрнинг энг улкан геосиёсий фожиадир».\nЕОИИ ташкил килинишининг илдизлари\nКозогистон президенти Нурсултон Назарбоев 1994 йилда ЕОИИни ташкил килиш таклифи билан чикди. 1995-2000 йиллар давомида мазкур иттифокни ташкил килиш учун тайёргарлик курилди, хукукий асос тайёрланди. 2000 йил 10 октябрь санасида Остона шахрида Беларусь, Козогистон, Россия, Тожикистон ва Киргизистон рахбарлари томонидан ЕОИИ тузиш хакида битим имзоланди. Бу битим 2001 йил 30 майдан кучга кирди. Битимга мувофик ягона иктисодий макон ва Божхона иттифоки тугрисидаги келишувлар асосида белгиланган максад ва вазифаларни амалга ошириш ётади.\nШунингдек, эришилган битимларнинг амалга оширилиши учун ташкилий хукукий асослари ва аъзо мамлакатларнинг маъкуллаши хам белгилаб берилади. 2001 йилнинг май ойида иттифокнинг асосий органлари – ЕОИИ кенгаши ва ЕОИИ интеграция кумитаси вазифаларини белгилаб берувчи мухим хужжатлар кабул килинди. 2005 йил ноябрь ойида ЕОИИ молиявий иктисодий сиёсати буйича кенгаш тузилди. 2006 йил 24 январь ойида Санкт Петербург шахрида утказилган кенгашда Узбекистоннинг ЕОИИга аъзо булиши хакида битим имзоланди.\n2006 йил июнь ойида Минск шахрида утказилган кенгашда Ягона иктисодий макон доирасида иш олиб боришга келишилди. 2008 йилнинг октябрь ойида Узбекистон хукумати ЕОИИнинг самарадорлиги ва мувофиклиги борасида шубха билдириб, ундан чикиш хакида баёнот берди. 2008 йил 12 ноябрда ЕОИИ Узбекистоннинг ташкилотга аъзолигини тухтатиш борасида карор кабул килди. Бунга Узбекистон биринчи президенти Ислом Каримовнинг илтимоси асос сифатида курсатилди. Шу йилнинг 12 декабрь санасида ЕОИИ кенгашида Узбекистон илтимоси расман тасдикланди.\n2009 йилда Божхона иттифокининг устида турувчи Божхона иттифоки комиссияси ташкил этилди. 2011 йилда Россия Федерацияси президенти Владимир Путин Ягона иктисодий макон режасининг амалга ошира бошлангани хакида баёнот беради.\nЕОИИ кандай тартибда иш куради?\nЕОИИнинг бош органи Давлатлараро кенгаш хисобланади. Аъзо мамлакатлар уртасидаги карор келишув асосида кабул килиниши белгиланган. ЕОИИнинг доимий фаолият юритувчи органи Интеграция кумитасидир. Мазкур кумита йигинлари йилига камида 4 марта утказилиши белгилаб олинган. Кумита карорлари аъзоларнинг учдан икки кисми тасдиклаган холатдагина амалиётга жорий этилади. Ташкилотда аъзоларнинг овози тулов бадалларига асосланган холатда белгиланади. Шундан Келиб чикиладиган булса, Россия – 40; Беларусь – 15; Козогистон – 15; Киргизистон – 7,5, Арманистон – 7,5 овозга эга.\nРоссия бадаллари куплиги хисобга олинадиган булса, Россия Федерациясининг овозлари хал килувчи ахамиятга эга эканини куриш мумкин. ЕОИИ бош котиблигини хозирда Тоир Мансуров бажариб келмокда. Шунингдек, ЕОИИнинг парламентлараро комиссияси хам мавжуд булиб, Россиядан 42 нафар, Беларусдан 16, Козогистондан 16, Киргизистондан 8, Арманистондан 8 депутат ташкилотнинг мазкур комиссияси таркибига киритилган. Котибият бош кароргохи Санкт-Петербург шахрида жойлашган.\nИктисодий масалаларни хал килиш, ривожлантириш максадида Россия ва Козогистон уртасида махсус банк хам иш олиб боради. ЕОИИ таркибида инкирозга карши кураш олиб борадиган фонд хам мавжуд булиб, унинг максади жахон иктисодида юз берган инкирозни бартараф килиш учун кумак беришдан иборат.\n2012 йилда ЕОИИ суди хам фаолият юритиб келмокда. Мазкур суд аъзо мамлакатлар уртасидаги низоларни хал килишни максад килади. Лекин кандай харакат килиши ташкилотга аъзолик бадалларини купрок тулаётган мамлакатлар мисолидан хам билиш мумкин.\nКупгина иктисодчилар ЕОИИнинг Европа иттифокига ухшаб самарали иттифокка айланиши борасида шубха билдириб келади. Й.В. Шишков бу ташкилотнинг интеграцион режаларини сохта хисоблайди, чунки амалда интеграцион ходисадан кура дезинтеграцияга интилиш кучлирок. Бу ташкилот интеграциясининг сохталиги, аввало, товар окимининг статистикасида намоён булади. Товар айирабошлаш абсолют ифодадай куринсада, амалда бу нисбий кискариб келмокда.\nАсл сабаб эса ракобатбардошликнинг ута паст даражасида. Махсулот импорти билан шугулланвчилар эса «уз якинларидан» кура сифатли махсулот ишлаб чикарувчиларни афзал билади. Бозор иктисодиёти эса махаллий сифатсиз махсулот ишлаб чикарувчидан кура сифатли махсулот ишлаб чикарувчига томон юзланади. Натижада, уз махсулотларини экспорт килишга умид килаётган иттифокчиларнинг махсулотларига талабнинг камайишига олиб келмокда. Хом ашё захираларигина бундан мустасно.\nИнтеграция сустлашувининг яна бир омили ЕОИИ аъзо мамлакатлари иктисодиётидаги катта фарк хисобланади. Биринчидан, Россия Федерацияси иктисодиёти барча аъзо мамлакатлар иктисодиётини кушганда хам улканлигидир. Иккинчидан, ЕОИИ аъзо мамлакатлари иктисодий тараккиёт даражасига кура хам микдор, хам сифат жихатидан турли тараккиёт боскичида. Марказий Осиё республикаларида ахоли жон бошига тугри келадиган ялпи ички миллий махсулот хажми Россияникидан анча кам. Мисол учун, Козогистонда – 25 фоиз, Киргизистонда – 70 фоиз, Тожикистонда – 90 фоиз даражада. Беларусда уртача курсаткичлар Россияга якин булса-да, иктисодиётнинг режалаштилиши боис Марказий Осиё республикаларидаги курсаткичлардан анча юкори.\nГапнинг индаллосини айтганда, ЕОИИ хакидаги баландпарвоз гаплар амалиётга хам, реалликка хам тугри келмайди. Махаллий рахбарлар Россиянинг шовинистик, империячилик карашларига шубха билдиради. Козогистон рахбари Нурсултон Назарбоеб Россия озик-овкат махсулотларига 200 фоизлик бож жорий килган булса, Киргизистон мазкур ташкилотга аъзолик зиён эканидан Бутунжахон савдо ташкилотига хам аъзо булиб олди. Бу мисоллар эса ЕОИИнинг келажаги мавхум эканидан далолат.\nЕОИИ мамлакатлари интеграцияни кай даражада кучайтиришга интилмасин, аъзо мамлакатлар уртасида товар айирабошлашни камайиб бораётганини кузатиш мумкин. Экспертлар назарида ЕОИИ аъзо мамлакатлари уртасидаги узаро товар айирабошлашнинг кискаришига асосий сабаб миллий валюталар кадрининг пасайиб бораётгани. Айрим сохаларни хисобга олмаганда, ЕОИИ ичидаги узаро низолар хам махсулот айрибошлашининг кискаришига сабаб булмокда.\nШундай низолардан бири Россия ва Беларусь уртасида газ нархи борасида юзага келган можаро. Расмий Минск газ бахосини Россия Федерацияси ичидагидек белгиланишини талаб килмокда. Икки мамлакат келишувига биноан эса газ етказиб бериш борасидаги шартномада доллар формулировкаси белгиланган – казиб олишнинг нархига кушимча тарзда етказиб бериш харажатлари хам Беларусь хисобига ёзилади. Газ нархининг долларга «бичилган» киймати ортидан Беларусь хозирда Россия Федерациясидан 281 миллион АКШ доллари микдоридаги карзга хам ботди.\nМазкур холат расмий Минскнинг Россияга карши узига хос бож уруши бошлашига хам сабаб булди. Расмий Минск Европа иттифокига транзит килинадиган энергия захиралари нархини оширишни талаб килмокда. Агарда Россия нархни оширадиган булса, Россия Европадаги хамкорларини йукотиши мумкин. Беларусь хориждан нефть ва газ сотиб олишни йулга куяр экан, Россия ва расмий Кремль уртасидаги низолар давом этиб келмокда.\nКозогистон ва Россия\nКозогистон кишлок хужалиги махсулотларига нисбатан Россия хукумати тарафидан урнатилган чекловлар ЕОИИ уртасидаги ихтилофларнинг яна бир куринишидир. Устига устак Россия ЕОИИ кенгаши комиссиясидан Козогистоннинг Россияга шакар ва шакар махсулотлари экспортини камайтиришни сурамокда. Козогистон шакар экспортининг ЕОИИга аъзо мамлакатлари орасида шакар экспорт хажмининг купайиши Россия шакар ишлаб чикариш саноатига катта зарар етказар экан.\nКиргизистон ва Россия\nКиргизистон ЕОИИга бешинчи булиб аъзо булган мамлакатлардан бири. ЕОИИга аъзолик даврида Киргистоннинг ялпи ички махсулоти купаймади. Аксинча, киргизистонлик иктисодчи олимлар хисоб китобларига кура, мамлакатнинг ЕОИИга аъзолик даврида мамлакат анча йукотишларга «эришди». ЕОИИга аъзо булган Киргизистон хукумати уз олдига куйган иктисодий кутилмаларга эриша олмади. Махсулотлар таннархи анча ошди. Махаллий ишлаб чикарувчилар касодга учради.\nКиргизистон ЕОИИга аъзо булар экан, мехнат мигрантларининг хамда юкларнинг эркин харакатланишига йул куйилади деган шартнома бандлари амалда уз исботини топмади ва ЕОИИ ташкилотига аъзо мамлакатлар чегарасида киргиз тадбиркорларининг махсулотлари 2017 йил кузидан бошлаб кушни мамлакатлар чегара пунктларида тухтаб кола бошлади. Натижада, киргизистонлик тадбиркорлар юкларнинг чегара пунктларида тухтаб колиши окибатида миллионлаб зарар курди. Ахолининг харид кобилияти усмади, аксинча, Киргизистон ахолиси кашшоклик жари томон куламокда. Киргиз сумининг рублга нисбатан инфляцияси сакланиб колмокда.\nКиргизистоннинг давлат карзи эса усишда давом этар экан, 2020 йилга келиб бу карз 4 миллиард доллардан купрокни ташкил килмокда. Карздорлик фоизлари эса усишда давом этмокда.\nАрманистон хукумати рахбари Никол Пашинян бир неча бор килган маърузаларида ЕОИИнинг, хусусан, Россиянинг Арманистонга босим утказганини иддао килди. Бу, аввало, энергия захираларининг Арманистонга етказиб берилиши борасидаги нархлар хакида гап кетганда юзага чикди. Энергия таъминотининг Россиядан импорти 80 фоизни ташкил килаётган Арманистонда мамлакат рахбари Владимир Путин билан бир неча маротаба газ нархи борасида музокара утказган. Шунга карамасдан Арманистон Россиядан сотиб оладиган газ хаки минг кобометр учун 150 АКШ долларидан 165 АКШ долларигача кутарилган.\nБунинг замирида эса Арманистон хукуматининг тергов суриштирув ишлари жараёнида Россия газ концерни кошида ташкил этилган арман газпром саноати улкан товламачиликка йул куйгани, йирик микдордаги пулларни озлаштирганликда айбланди. ЕОИИга аъзо мамлакатлар уртасидаги битимга мувофик аъзо мамлакатларнинг карзи мамлакатларнинг миллий даромади 50 фоизидан ошмаслиги керак. Устига устак Хитой махсулотларининг реэкспорти хам коронавирус шароитида кискариб кетди. Колавеса, Козогистон Киргизистондан айрим махсулотлар экспортини чеклаб куйди. Натижада, киргизистонлик урта тадбиркорлик билан шигулланувчилар Россия ва Козогистонда кескин ракобатга учрамокда.\nАрманистон хукукмати хам уз навбатида бир тарафдан Европа иттифоки ва иккинчи тарафдан ЕОИИ аъзоларидан манфаатли булишга интилмокда. Арманистон учун ЕОИИ аъзо мамлакатларидан арзон нархдагим газни кулга киритиш имкони пайдо булади. Бу эса келгусида популист арман сиёсатчиларининг «биз халкни арзон ёкилги билан таъминлаяпмиз» деган иддаоларини юзага чикаради. Нима булганда хам бу арман сиёсатчларининг ёкилги энергетика сохасидаги транзит мамлакат сифатидаги ахамиятини камайтирмайди. Колаверса, Арманистон Россия учун уз газ нефть саноатини Арманистон оркали Якин Шаркка юбориш имконини беради. Арманистон сабаб Россия-Эрон муносабатлари янада мустахкамланиши мумкин.\nУзбекистон Республикасининг собик рахбари Ислом Каримов 2014 йилда Россия, Козогистон, Беларусь уртасида имзоланган ЕОИИни сиёсий мустакилликнинг бархам топишига тенглаштирган ва ушбу ташкилот келажагига шубха билан караган. Бугун узбек парламенти ва русийзабон нашрлари ЕОИИга аъзо болиш учун гарчи кузатувчи макомида булса-да, Узбекистоннинг келажакдаги истикболи хакида купрок кайгуришларига тугри келади.\nЕОИИ шаффоф сиёсий тузилма булиш истагида экан, мазкур ташкилотга аъзо давлатлар уз мамлакатларининг манфаатлари ва кусни мамлакатларнинг манфаатларидан келиб чиккан холда иш юритишлари ташкилот келажаги учун фойдали. Аммо нефть нархининг кескин тушиб кетиши жараёнида COVID-19 пандемияси вазиятида ЕОИИ уртасида ишончга асосланган хар кандай умид ва тахминлар пуч хаёл булиб колаверади, сабаби ЕОИИ минтакасида Россия иктисодий жихатдан утмишдаги бозорларни эгаллашга хар качонгиданда тайёр.\nУзбекистон ва ЕОИИ хакида гап кетадиган булса, шуни айтиш жозики, ЕОИИ тузилмаси факат Россия манфаатлари асосига курилганини, Узбекистон мазкур ташкилотга аъзо булиб кирадиган такдирда хам куп нарса ютмаслигини (узбек мигрантларига бериладиган патент микдорининг пасайиши ёки бекор килиниши) уктириш кифоя.\nУзбекистон иктисодиёти, айникса, ахолиси мамлакатнинг Жахон савдо ташкилотига аъзо булишидан купрок фойда курган булади. Шаффоф, эркин иктисодиётда барча ЕОИИга аъзоликдан купрок манфаат олади.\nМуаллиф фикри тахририят нуктаи назаридан фарк килиши мумкин.\nСледующая UFC 249. Жастин Гетжи Тони Фергюсонни муддатидан аввал таслим килиб, енгил вазнда вактинчалик чемпионга айланди


13:15 12.01.2021 (Янгиланган 16:23 12.01.2021)\nКоронавирус авж олиши Пекин жанубидаги Хэбэй провинциясида кузатилган.\nШу боис ҳукумат Хэбэйнинг маъмурий марказий бўлган ва 11 миллион аҳолига эга Шицзячжуан шаҳри билан транспорт алоқасини тўхтатиб қўйган.\nҚўшни Синтай шаҳри аҳолисига заруратсиз ўз аҳоли пунктларини тарк этмаслик сўралган ва қатор оммавий тадбирлар тақиқланган.\nҲукумат аҳолини коронавирусга оммавий тест топширишини ташкиллаштирган.\nТакси ҳайдовчиси йўловчига Пекинга сафар қилишдан олдин QR-кодни кўрсатмоқда.\nПекин кўчаларида ниқоб таққан кишилар\nАҳоли оммавий равишда ковидга тест топширмоқда\nТест топшириш учун навбатда турган аҳоли\nПекин кўчаларида ниқоб тақиб юрган эркак\nХитойлик тиббиёт ходими лабораторияда\nХитойликлар оммавий равишда коронавирусга тест топширишмоқда


Тинчлик ўрнатиш — Dilkashradio.com\nАзиз тингловчи биродарлар, биз Исонинг: “Тинчлик ўрнатувчилар бахтлидир…” деган гапларини бир неча бор ўқиганмиз. Муқаддас Калом бизга тинчлик ўрнатувчилар бўлишимизни ўргатибгина қолмасдан, тинчлик ўрнатиш Худо фарзандларининг ҳаётини ҳал қилади. У ярашиш томон аниқ ҳал қилинган қадамларни қўяди.Бу қадамлар ёки йўл-йўриқлар Матто 18:15-17 оятларда келтирилган. “Агар биродаринг сенга қарши гуноҳ қилса, унинг олдига бориб, фақат юзма-юз гапириб, айбини унга кўрсат.” 18 бобнинг қандай жойлашганига эътибор берганмисиз? Бу бобнинг шундай бутунлигича жойлашуви тасодиф эмас ва бу муҳим оятларнинг жойлашуви ҳам худди сомсанинг ичидаги гўштга ўхшайди. Бу оятлардан юқорида адашган қўй ҳақида масал келтирилгани ҳам бежиз эмас. Чунки бу масалда жамоа адашган заиф биродарни излаб топишга астойдил ҳаракатда бўлиши кераклиги ва бунга жавобгар эканлиги таъкидланган. Бу парчанинг кетидан эса Раҳмсиз банда ҳақида масал берилган. (2135 оятлар) Ўйлаб ўтирмай бутунлай кечириш Масиҳийлар устида турган мажбуриятдир. Фақат сомсани тишлаб кўрилиб, чайналгандагина ичидаги гўштнинг мазаси билинади, яъни 15-17 оятлардан олдин ва кейин берилган масаллар яхшилаб ўрганилгандан сўнггина, бу оятлар тўғри жойлашганлиги намоён бўлади.\nШу тахлит бу парчанинг тепаси ва пасидаги масаллар танадаги ярашишнинг жуда муҳимлигини кўрсатади.Бу парча жамоатнинг тартиби ҳақида тасвирланса ҳам, асосий эътибор муносабатларга ва биродарликни тиклашга қаратилган.\nИккинчидан, бу парчада жамоат етакчилари ҳақида ҳеч қандай сўз йўқ. Шунинг учун ярашиш фақат етакчилар учун эмас деган ҳулосага келамиз. Бу бутун тана қилиши керак бўлган нарса.\nУчинчидан, 16 оятда Эски Ахддан келтирилган парча (икки ёки уч гувоҳ) тинчлик ўрнатишда холислик ва адолатнинг муҳимлигини кўрсатади. Биттадан ортиқ гувоҳнинг борлиги, англашилмовчиликка ва ҳиссий бўрттиришга ёки чала ҳақиқатларга барҳам беради.\nТўртинчидан, бу жараёнинг мавзуси фақат гуноҳ эмас. Унинг мавзуси “қулоқ солиш”ни истамайдиган одамлар ҳақида. (“Қулоқ солиш ” сўзи бу парчада тўрт марта ишлатилган.) бундай одамлар биродарларининг маслаҳатларига қулоқ солмайди ва тавба қилишни хоҳламайди. Ва ниҳоят, бу босқичлар расмиятчиликка асосланган ҳолда бажарилмаслиги керак. Бизга қарши гуноҳ қилган биродар билан юзаки муомала қилмасдан, унинг ичидаги ҳақиқий сабаблар ва муносабатларни юзага чиқаришимиз керак. Бу парчадаги калит ибора «агар у қулоқ солса” иборасидир. Тинчлик ўрнатиш жараёнида биринчи қадам кўплаб учрашувларга сабаб бўлади.\nСиз ўз тинчлик ўрнатишга турлича ёндашишингиз мумкин. Сиз ўша биродарга яқинлашганингизда ундан нафратланмай, ювош руҳ билан бошлаганингизга ишонч ҳосил қилишни хоҳлайсиз. Сиз унинг заифлашишининг белгиларини қидирасиз. Бу мавзу ҳақида яна кўпроқ ўрганишни истасангиз, кейинги суҳбатларимизни тингланг..


Сайхунободлик Бахтиёр Тоғаев тераклари етилмасдан Ҳаж зиёратига бориб келди - Халқ сўзи\n15:15 12 Сентябр 2018 Жамият\nФото: “XALQ SOʻZI ONLINE”.\n“ХАЛҚ СЎЗИ ONLINE”. Аҳмадали Шерназаров/Сирдарё. “Теракларимиз етилса, пулига ҳаж зиёратига борамиз”. Сайхунободлик Бахтиёр Тоғаев ана шундай эзгу ниятда теракзор барпо этган эди. Аммо у дарахтлари етилмасдан бу ниятига эришди.\nГап шундаки, Президентимиз Шавкат Мирзиёев жорий йил кўкламида Сирдарё вилоятига ташрифи чоғида Сайхунобод туманида бўлиб ўтган фаоллар йиғилишида сўзга чиққан меҳнат фахрийси Бахтиёр Тоғаевнинг ибратли фаолиятига юксак баҳо бериб, у ва турмуш ўртоғи Назира аянинг бу йил муборак Ҳаж зиёратига имтиёзли равишда бориб-келишларини айтгандилар.\n“Оллоҳга беадад шукрлар бўлсинки, исломнинг улуғ арконларидан бири — Ҳаж ибодатини тўла-тўкис адо этиб келдик. Давлатимиз раҳбарининг камтарона меҳнатимизга кўрсатган юксак эътиборидан бошимиз осмонга етди. Кўнглимиз тоғдек кўтарилди. Мамлакатимизда инсон қадр-қимматини улуғлаш энг олий мақсад эканлигини ўз ҳаётимизда кўрдик ва дилдан ҳис этдик. Бугун биз биримиз ҳожи ота, биримиз ҳожи она бўлиб, ўзимизни янада бахтиёр ҳис этмоқдамиз. Давлатимиздан, ҳаётимиздан рози бўлиб, такрор-такрор шукроналар айтаяммиз. Ана шундай имкониятни бизга яратиб берган Президентимиздан миннатдормиз”, - дейди Бахтиёр ҳожи Тоғаев.\nБахтиёр Тоғаевни бекор ётган ерда шовуллаган теракзор яратган боғбон сифатида кўпчилик яхши билади. Жорий йил баҳорида автомобиль йўли четидаги ана шундай қаровсиз майдонга яна 12 минг туп ниҳол ўтқазди. Шу билан бирга ҳовлисида асалари ҳам боқади.\nАйтиш лозимки, Бахтиёр Тоғаевга кўрсатилган юксак иззат-икром нафақат унинг оиласи, балки бутун туман ва Сирдарё вилояти аҳолисини ҳам руҳлантириб юборди. Буни биргина вилоятда асаларичилик билан шуғулланишга киришган оила ва фермерларнинг сезиларли равишда кўпайганлиги, томорқалардан фойдаланиш даражаси янада ошганлиги ҳамда кўкаламзорлаштириш ишларининг авж олганлигидан ҳам билса бўлади.


Украиналик полковник: “Қирим воқеаларидан кейин ким бизга дўст, ким душман эканлигини билдик” « O'zbekiston ERK Demokratik Partiyasi\nУкраиналик полковник: “Қирим воқеаларидан кейин ким бизга дўст, ким душман эканлигини билдик”\n30 March 2014 - 16:48\nУкраина ҳарбий-сиёсий тадқиқотлар Маркази раҳбари, россия-украина урушини ёритиб борувчи ахборот тармоғига бошчилик қилувчи заҳирадаги полковник Дмитрий Тымчук Vesti.Аz ахборот агентлиги учун махсус интервью берди.\nVesti.Аz муҳбири берган “Украинанинг ҳарбий-сиёсий ҳолатини қандай баҳолайсиз? Украинада Россия босқинига қарши тура оладиган армия борми?”, – деган саволига жавоб бераркан Тымчук қуйидагиларни таъкидлайди:\n– Вазият албатта жуда оғир. Уч ҳафта олдин биз россия армиясининг кириб келишига умуман қаршилик қила олмадик. Одатда биз шарқий йўналишда йирик ҳарбий бўлинмаларга эга бўлмаганмиз. Шимолий-шарқда эса аҳвол ундан-да ёмон. Янукович даврида ҳатто кам сонли бўлинмалар ҳам тарқатиб юборилган ёки бошқа минтақаларга кўчирилган. Шу сабабли ҳам биргина ҳарбий бўлинмани ҳисобга олмаганда Донецк, Луганск ва Харьков вилоятлари аслида мудофаасиз қолганди. Бироқ, сўнги уч ҳафта мобайнида Украина мудофаа вазирлиги қисман сафарбарлик ҳисобига қуруқликдаги қўшинларнинг бир қисмини уруш вақтидаги даражага кўтара олди. Жами 20000 та одам сафарбар қилинди. Мамлакат жануби мустаҳкамланди ва шу билан бирга шарқий минтақаларга ҳам қўшин киритишга муваффақ бўлинди. Сўнги йилларда Украинада ҳарбий тайёргарлик деярли йўқлиги сабаб уларнинг жанговарлик салоҳияти жиддий шубҳа уйғотиши табиий албатта. Бошқа томондан эса, ҳозирги қўшин ўзининг юқори маънавий-психологик даражаси билан ажралиб туради. Ҳозирда бизда кучли ватанпарварлик тўлқини ёйилган ва мудофаа бўлимларига келган одамлар қўлларига қурол олиб ватанни, унинг ҳудудий яхлитлигини ҳимоя қилишга тайёр. Бу албатта, жуда муҳимдир.\nБиз Россиянинг Украина шарқига тўлиқ қўшин тушириши ва россия армиясининг мамлакатимиз ҳудуди ичкарисига кириб келиши эҳтимолдан анча йироқ деб ҳисоблаймиз. Яъни, иккита доимий армиянинг фронт чизиғида ўзаро қаршилашиш эҳтимоли жуда камдир. Бизнингча, турли хил айирмачи ҳаракатларнинг ҳокимият органларини эгаллаб олишлари ва референдум талаб қилишлари билан боғлиқ сценарий такрорланади. Кейинчалик гўёки “референдумларнинг шаффофлигини ва ватандошлари хавфсизлигини таъминлаш” мақсадида россия ҳарбий бўлинмалари киритилади. Тўғрироғи, ҳеч қандай фронт чизиғига эга бўлмаган “Қирим сценарийси” яна такрорланади, россиялик ҳарбийлар чегараларимиздан сизиб шаҳарларимизда пайдо бўлишади.\nБиз россия ҳарбийларинг гўёки “референдумлар”ни ҳимоя қилиш мақсадида Украина шарқида пайдо бўлишлари мумкин деб ўйлаймиз. Жанубда эса айирмачилар фақат беқарор вазиятни юзага келтиришади ва бунда уларга албатта Қирим ва Приднестровьедан келган диверсантлар кўмаклашади.\nШунингдек полковник Қиримдаги украиналик ҳарбийларнинг қурол-аслаҳага ва ҳарбий техникага эга бўла туриб ишғолчиларга ҳеч қандай қаршилик кўрсатмаганликлари ҳамда орқага чекинганликлари борасида ҳам ўз фикрини билдирди.\n– Албатта бу бир томондан тушунарсиз бир ҳолат. Бошқа томондан эса, Қирим – бу Украинанинг бошқа вилоятларидан бири эмас. Қиримда ўзларини “ўз-ўзини мудофаа қилувчилар” деб атаган кучлар – аслида қуролланган аҳоли эди. Украина ҳарбийлари англашдики, агар мамлакатда ҳарбий ҳолат эълон қилинмасдан туриб ўт очилса улар жиноий жавобгарликка тортилади. Армиянинг аҳолига нисбатан қандайдир ваколатларга эга бўлиши учун ҳарбий ёки фавқулотда ҳолат эълон чилиниши лозим. Бироқ, Қиримда “яшил кийимли одамлар” – ажратувчи белгиларга эга бўлмаган россиялик ҳарбийларнинг пайдо бўлиши билан вазият янада чигаллашди. Ўша вақтда Путин Қиримда россия ҳарбийлари йўқ деб таъкидлаганди. Аслида у ерда Россия қора денгиз флотининг 10000 та ҳарбийси бор эди. Қўпол қилиб айтганда, Қиримдаги ўша “яшил кийимдаги одамлар”нинг ярми Россия қора денгиз флоти ҳарбийлар эди. Бу эса, уларнинг Украина ҳудудида қонуний юрганликларини билдиради. Агар бирорта ҳарбий тўқнашув бўлганда ва россия ҳарбийлари ёки Қирим аҳолисидан кимдир қурбон бўлганида, бу Москва учун россиялик аскарларни ва “тинч аҳоли”ни ўлдиришмоқда дейишига асос бўлган бўларди. Бу эса кенг қамровли россия-украина уруши учун сценарий бўлиб хизмат қиларди.\nДастлабки босқичда биз Россиянинг қон тўкилиши учун украиналик ҳарбийларни ўт очишларига эришиш мақсадида фитна уюштиришга ҳаракат қилганига гувоҳ бўлдик. Ҳозир ҳар қандай ҳолатда ўт очмасликка буйруқ бериш орқали Киевнинг тўғри ёки нотўғри қилганлиги ҳақида гапирмоқчи эмасман. Ўша вақтда, 27 февралда Қирим Парламенти эгаллаб олинганидаёқ тезкор ҳаракат қилинганида қуролли шахслар йўқ қилинган бўларди. Ўйлайманки, Қиримни сақлаб қолиш мумкин бўларди. Бироқ, бу пайтда Киевдаги қандай ҳолат ҳукм сурганлигини ҳам эсдан чиқармаслик керак. Киевда ҳокимият эндигина алмашганди, мутлақо янги одамлар ҳокимиятга келганди, Мудофаа вазирлиги раҳбарияти эса ҳатто Янукович тарафида эди. Айтмоқчиманки, Киевнинг ҳаракатсизлигига изоҳ берадиган бир қанча омиллар мавжуд эди.\nСуҳбат давомида Дмитрий Тымчук кўпгина Украина ҳарбий кемалри экипажларининг Россияга қасамиёд қилишганларини ва ўзлари билан ҳарбий кемаларни ҳам олиб кетишганлари ҳақида ҳам тўхталиб ўтди.\n– Биз ҳарбийларни уч хил гуруҳга ажратишимиз мумкин:\nБиринчиси – Россияга қасамиёд қилишганлар, булар сотқинлардир.\nИккинчи гуруҳ – Украинага қилган қасамиёдига содиқ қолганлар бўлиб улар ҳозирда Қиримдан Украина тарафга ўтишмоқда.\nУчинчи гуруҳ – энг кўп сонли гуруҳ бўлиб улар Украинанинг ҳеч нарса қилмаслигини тушунишди, бироқ улар сотқинлик қилишни хоҳлашмайди. Шунинг учун ҳам улар ишдан бўшаш ҳақидаги аризаларини ёзиб Украина мудофаа вазирлиги билан шартномаларини бекор қилишди ва уйларига тарқалишди.\nҲарбий кемалар борасида Россиянинг ёндашуви бироз фарқли. Россияликлар учун украина ҳарбий кемаларини қўлга киритиш, тўғрироғи қароқчилик йўли билан эгаллаб олиш ва уларда россия байроқларини ўрнатишлари керак эди. У ерда мақсад аниқ эди – ушбу кемалар Украинага ўтиб кетмаслиги учун айнан эгаллаб олиш. Биз ушбу кемаларни Россия қора денгиз флотида қўлланилади деб ўйламаймиз. Бу ерда Россиянинг мақсади кемаларни Украинага бермаслик ҳолос. Ҳатто флотда ҳам россияликлар, тўғрироғи қароқчилар украина ҳарбий кемаларига чиқиб олишиб қурол қўллашган, бироқ бизнинг денгизчиларимиз уларга қарши ўт очишмаган. Уларни бейсбол таёқлари билан уришган, ҳақорат қилишган, лекин улар барибир ўт очишмаган. Экипажни қирғоққа туширишиб – Россияга қасамиёд қилишлари ва хизматни давом эттиришлари ёки кемаларсиз кетишларини айтиб уларга шарт қўйишган.\nДмитрий Тымчук россия ОАВда айтилаётган Януковичнинг Россия кўмагида Украинага юриш қилиши ва ўзига ҳокимиятни қайтариб олиши билан боғлиқ гап сўзларга ҳам ўз муносабатини билдирди.\n– Украинанинг шарқий минтақаларида ҳозирда айирмачилар “Янукович – бизнинг президент” каби шиорларни кўтариб ҳайқиришмоқда. Мен буни Кремль топшириғи деб биламан, чунки Москва ўзининг Украина ҳудудларини аннексия қилишидаги кейинги амалиётларида ўзини гўёки қонуний ҳокимиятни қайта тиклаётгандек қилиб кўрсатмоқчи. Бунинг учун эса маҳаллий аҳолининг қўллаб-қуватлови керак. Шу сабабли ҳам ҳозирда у ерда айирмачилар Янукович портрети билан чопиб юришибди.\nБироқ, барчага маълумки, биринчидан шарқий минтақаларда Янукович унчалик қўллаб-қувватланмаган. Иккинчидан, мамлакатни ташлаб қочган Януковични Олий бош қўмондон деб атаб бўлмайди. Шундай экан Россиянинг Януковични легитим президент ўлароқ намоён қилаётгани бу унинг иши. Халқаро ҳамжамият, ҳатто Москванинг энг яқин иттифоқчиси – Белорусия президенти Александр Лукашенко Януковичнинг легитимлигини тан олмаслигини билдирди. Путин эса халқаро ҳамжамиятнинг муносабатига парво ҳам қилмасдан умуман куракда турмайдиган ўз ўйинини ўйнашда давом этмоқда.\nСуҳбат якунида муҳбирнинг МДҲ давлатларининг Қирим ишғилига нисбатан муносабати билан боғлиқ саволига жавоб сифатида Тымчук қуйидагиларни таъкидлади:\n“Биринчи навбатда, мен Украина суверенитети ва ҳудудий яхлитлигини барча даражаларда қўллаб қувватлаган Озарбайжонга нисбатан ўзимнинг чуқур миннатдорлигимни билдирмоқчиман. Озарбайжон ҳатто қардош давлатлардан ҳам яқинроқ эканлигини амалда кўрсатди, оғир дамларда ташлаб қўймади. Мана шу вазиятда биз кимнинг дўст эканлигини, кимнинг эса унчалик ҳам яқин эмаслигини ва яна кимнингдир душманлигини кўрдик.\nҚирим аннексиясини тан олган Арманистон, Белоруссия ва собиқ СССРнинг бошқа республикаларига келсак – бу Кремлнинг чўнтак блоки бўлган ОДКБ аъзоларидир. Баъзида улардан бошқа нарсани ҳам кутишни ҳожати йўқ.\nАлбатта, Украина ҳукумати ҳозирча ўзининг қаттиқ позициясини намоён қилмади, нарсаларни ўз номи билан атамасдан Россия билан савдони давом эттирмоқда. Бироқ, Украина аннексиясини қўллаб-қувватлаганлар билан батамом дўстлик чегараларини аниқлаштириб олиниши керак. Бу осон бўлмайди, лекин бир марталик оғриқли узилиш доимий равишда орқадан ҳанжар зарбасини кутиб яшашдан кўра яхшироқ”.


ЎзА - Ҳужжат қабул қилиш давом этмоқда\n02.07.2018 21:19 Чоп этиш версияси\n– Айни кунга қадар университетда мавжуд 30 таълим йўналиши бўйича 6 минг нафардан зиёд абитурентдан белгиланган тартибда ариза ва ҳужжатлар қабул қилинди, – дейди Андижон давлат университети қабул комиссияси масъул котиби А.Маматюсупов. – Ҳужжатлар университетнинг асосий биноси ва хорижий тиллар факультети биносида қабул қилинмоқда. Жорий йилда биринчи марта абитуриентлардан ҳужжатлар қабул қилингач, маълумот онлайн тарзда веб-сайтга жойлаштирилмоқда.\nУниверситетнинг кириш қисми ва бошқа белгиланган жойларда қайси таълим йўналиши бўйича қаерда ҳужжат қабул қилинаётгани ҳақида маълумотлар кўрсатилган махсус стендлар ўрнатилган. Қабул ишлари тезкор ва самарали бўлиши учун зарур жиҳозлар, компьютер воситалари ажратилган. Ҳар бир бинода бир вақтнинг ўзида 100 нафар абитуриент билан суҳбатлашиш ва ҳужжат қабул қилиш имкони яратилган.\nҚабул комиссиясига муайян малака ва тажрибага эга мутахассислар жалб этилган. Ҳужжат топширишдан олдин абитуриентларга ҳужжатни назоратдан ўтказувчи, мавжуд камчиликларни бартараф этишга кўмаклашувчи, зарур тавсия ва маслаҳатлар берувчи ахборот-маслаҳат маркази хизмати йўлга қўйилди. Бундан ташқари, ҳавонинг иссиқлиги ҳисобга олиниб, ҳужжат қабул қилинаётган бинода салқин ичимликлар савдоси, тиббиёт ходимлари навбатчилиги, ота-оналар учун кутиш майдончалари, дам олиш хоналари ташкил этилди.\n– Мусиқий таълим йўналишига ҳужжат топширдим, – дейди абитуриент С.Сойибжонов. – Ҳужжат топширишда ҳеч қандай қийинчилик бўлмади. Яратилган шароитлардан, айниқса, мен билан келган онам жуда хурсанд бўлди.\nЖорий йилда Андижон давлат университетининг бакалавр йўналишига ҳужжат топширган абитуриентларнинг 1870 нафари талабаликка қабул қилинади.\nТест синовлари жараёнининг очиқ ва холис ўтказилишини таъминлаш мақсадида танланган биноларга шахсни идентификациялаш воситалари, видеосификация қурилмалари, видео камера ва ота-оналарнинг кутиш жойларига мониторлар ўрнатиш белгиланди. Умуман, тест синовларини очиқ ва ошкора ўтказиш юзасидан кенг кўламли ишлар олиб борилмоқда.\nЗ.Умурзоқов олган суратлар


Бу сафар Суперкубокда омад етишмади - "Севинч"\n"Севинч" > Янгиликлар > Янгиликлар > Бу сафар Суперкубокда омад етишмади\nБу сафар Суперкубокда омад етишмади\n12-04-2019 - 19:53\n“Севинч” Тошкентдаги “Жар”стадионида, V Ўзбекистон Суперкубок баҳсини “Бунёдкор W” жамоасига қарши ўтказди. Бу билан жамоамиз ўз тарихида ана шундай учрашувда тўртинчи марта иштирок этди. Ўзингизга маълум, “Севинч” икки марта Суперкубокда зафар қучган.\nЭнди учрашувга тўхталадиган бўлсак, албатта жамоамиз таркибида жиддий ўзгаришлар бўлди. Аммо ушбу ўйинга қадар жамоамиз бутун жамоа бўлиб, ушбу ўйинга астойдил тайёргарлик кўра олмади. Бунга сабаб, жамоамизнинг аксарият футболчилари, ўйинга икки кун қолгунга қадар мамлакатимиз олимпия терма жамоаси ихтиёрида бўлди. Лекин бунга қарамасдан футболчиларимиз бир-бирларини тушунишга, яъни имкон қадар аниқ ҳаракат қилишга уринишди. Умуман олганда “Севинч” мазмунли ўйин кўрсатди ва рақибига нисбатан майдонда анча устунлик ҳам қилди. Ўйиннинг 63-дақиқасида жамоамиз ҳисобда олдинга ўтиб олиш учун жуда қулай имкон пайдо бўлди. Бунда учрашувни бошқараётган ҳакам футболчиларимизга 11 метрлик жаримани амалга оширишни кўрсатди. Афсуски, бу жаримани Мафтуна Панжиева голга айлантира олмади. Унинг тепган тўпини “Бунёдкор W” посбони қийинчиликсиз эгаллаб олди. Тўп тўғри унинг қўлига бориб тушган эди. Бундан ташқари ҳам жамоамизда гол уриш учун кўплаб вазиятлар бўлди. Афсуски, футболда маҳоратдан ташқари омад ҳам керак бўлади. Бу кун омад жамоамиздан юз ўгирган эди.\n“Бунёдкор W” жамоаси эса, 79-дақиқада ҳисобда олдинга ўтиб олди. Ҳимоячиларимизнинг хатосидан унумли фойдаланган Маҳлиё Сарикова дарвозабонимиз билан яккама-якка ҳолда қолиб кетди ва гол киритишга муваффақ бўлди. Бундан кейин ҳам жамоамизда нафақат ҳисобни тенглаштириш, балки олдинга ўтиб олиш учун яна имкониятлар бўлди. Яна ўша аҳвол, омад етишмади.\nСуперкубок учрашуви ана шу ҳисобда якунига етди. Жамоамизнинг Суперкубокдаги тўртинчи уриниши омадсиз бўлди.\nЭнди жамоамиз бор эътиборини чемпионат баҳсларига қаратади. 15 апрел душанба куни “Севинч” Термизда “Сурхон W” жамоасига қарши майдонга тушади.\nБу учрашувда жамоамизга зафар ёр бўлишига тилак билдириб қоламиз.\nАёллар футболи. Ўзбекистон Суперкубоги-2019\nҚанот ҳакамлари: Зилола Раҳматова, Кристина Середа\nЗахира ҳаками: Ҳасан Набиев\nАмалга оширилмаган пенальти: Мафтуна Панжиева (63).\n“Севинч”: 1.Лайло Тилавова, 3.Уғилой Қучқарова, 8.Лайло Шодиева, 9.Мафтуна Шойимова, 10.Рушания Сафина, 11.Дилрабо Асадова, (6.Феруза Бобохўжаева, 53), 15.Шахноза Қурбонова (13.Дурдона Алиева, 80), 17.Танзиля Зарбиева (с), 23.Мафтуна Панжиева (14.Гулзода Амирова, 72), 37.Малика Бурхонова, 77.Нилуфар Қудратова.\nЗахира: 16.Мафтуна Жонимқулова, 7.Олия Ахмедова, 25.Уғилой Сайдуллаева, 27.Шодия Тошева.\n“Бунёдкор W”: 23.Зарина Саидова, 3.Зумратжон Назарова, 7.Людмила Карачик, 9.Дилноза Бектемирова, 10.Саида Галимова, 14.Марина Косникова (91.Тожинисахон Рашидова, 40), 15.Умида Зоирова, 17.Феруза Турдибоева (19.Мария Моисеева, 88), 22.Солиҳа Ҳусниддинова, 77.Луиза Садирова, 94.Маҳлиё Сарикова.\nЗахира: 1.Ольга Кахарова, 12.Зиёда Ирисбоева, 11.Нозимахон Эргашева, 20.Насиба Турсунова, 13.Полина Миханька.\nОгоҳлантириш: Мафтуна Панжиева (66), Гулзода Амирова (77), Рушания Сафина (83).


23 октябр 2021, Тошкент вақти: 23:34\nЎзини Қрим Мухтор Республикасининг “янги ҳукумати”, деб эълон қилган гуруҳ вакили, Бош вазир ўринбосари Рустам Темиргалиев 6 март куни ярим оролнинг янги мақомини белгилаш юзасидан референдум 16 март куни ўтказилажагини эълон қилди.\nОвоз беришга қатнашадиган қримликларга “Қрим Украина таркибида қолсин” ëхуд “Қрим Россия таркибига кирсин” деган жавобдан бирини танлаш таклиф қилинадиган бўлди.\nКиевга бўйсунишдан бош тортаëтган Қрим “ҳукумати”, ҳозирга қадар референдум кунини икки марта ўзгартирди – аввалига 25 майга белгиланган бу тадбир, сўнгра 30 мартга кўчирилган эди.\nРеферендум ўтказилишини февраль охирида эълон қилган Қрим “ҳукумати”, дастлаб, ярим оролнинг Украина таркибидан чиқиши масаласини кун тартибига қўймаган эди. Вазият Қримни Россия ҳарбийлари эканлигига ишонилаётган бир неча минг қуролли назорат қила бошлаганидан сўнг кескин ўзгариб кетди.\nБир неча кундан бери давом этаётган ва афтидан, яқин кунларда янада кучайиши мумкин бўлган Қрим бўҳрони кўпчиликнинг мазкур ҳудудга бўлган қизиқишни кучайтирмоқда.\nБу қизиқишни қондириш мақсадида Ўзбекча Википедия фаоллари “Қрим Мухтор Республикаси” мақоласини сўнгги бир кеча-кундуз ичида янгилаб, қўшимча маълумотлар билан бойитди. Ҳозир Википедияга кириб кетаётган бўлсангиз, яна қайтиб келинг, ҳали гап кўп:)\nЮқорида мовий ранг берилган ишоратни босишга эриниб, Ўзбекча Википедияга кирмаганлар учун “Қрим Мухтор Республикаси” мақоласидан бир парчани ҳавола қиламиз (тўла кўчириб босиш учун мақола ҳажми жуда катта):\n"...13-асрда Қримга мўғуллар бостириб киргач, бу ерда Олтин Ўрданинг Қрим улуси вужудга келди. 13-15-асрларда Қримда генуялик савдогарларнинг мудофаа истеҳкомлари бўлган савдо марказлари фаолият кўрсатди. Олтин Ўрда инқирозга учрагандан кейин (1443), Қрим улуси ўрнида Қрим хонлиги ташкил топиб, 1475-йилдан бошлаб Туркия вассалига айланди. 1783-йилда Қрим бутунлай Россияга қўшиб олинди. 1853-1856-йиллардаги Қрим уруши даврида Қрим ҳарбий ҳаракатлар майдонига айланди.\n1917-йил феврал инқилобидан сўнг майда жамоат ташкилотлари пайдо бўлди ва улар „Қрим қримликлар учун“ шиори билан чиқиб, Қримни Россиядан ажратиб олишга ҳаракат қилдилар. 1917-йил 16-(29-) декабрда Севастополда, 1918-йил 13-(26-) январда Симферополда совет ҳокимияти ўрнатилди. 1918-йил 21-мартда Қримда Таврия Республикаси тузилиб, у РСФСР таркибига киритилди. Аммо шу йилнинг ўзида (апрелда) Германия Қримни ишғол қилди. 1918-йил ноябрда Қримга Антанта қўшинлари туширилди. 1919-йил апрелда улар Қримни тарк этди.\n1921-йил 18-октабрда РСФСР таркибида Қрим мухтор республикаси ташкил этилди. 2-жаҳон уруши (1939-1945) даврида Қрим шиддатли жанглар майдонига айланди. 1944-йил майда немислардан озод этилди. 1945-йил 30-июнда мухторият тугатилиб, Қрим вилояти ташкил этилди. Вилоят 1954-йил Украина таркибига ўтказилди.\nҚрим аҳолисининг бир қисми — қримтатарлар 1944-йил Ўрта Осиёга депортация қилинди. 1967-йил уларнинг конституциявий ҳуқуқлари тикланди. 1991-йил 12-февралда Қрим Мухтор Республикаси тузилди (Украина таркибида)..."\nOzodWiki эшиттиришининг мақсади, албатта, у ёки бу мавзуда мақола билан танишишингиз учун Сизни Ўзбекча Википедияга йўналтириб қўйиш(гина) эмас.\nЭътиборингизга OzodWikiнинг Wiki-эксперти Нодир Отаевнинг мақоласини ҳам ҳавола қилмоқчимизки, унда “Қрим Мухтор Республикаси” мақоласининг эски ва кечадан бери бойитилган янги варианти қиёсий таҳлил қилиб берилган.\nҲа, айтганча, OzodWiki бугун ўзбек википедиячиларидан яна бири билан суҳбатлашди.\nМана энди Wiki-экспертимиз мақоласини ўқинг:\nВикипедия Энциклопедиядан инжиқроқ\nЎзбекча Википедиядаги Қрим Мухтор Республикаси ҳақидаги мақола тўлалигича Ўзбекистон миллий энциклопедиясидан олинган.\nЎзМЭдан олинган мақолаларни Википедия қоидаларига таяниб ўзгартириш зарур.\nЎзМЭдан бот ("Бот" - "Робот"нинг қисқартмаси, махсус дастур) ёрдамида олинган ҳар бир мақолада қуйида кўрсатилган камчиликлар бўлади:\n1. бўлим ва остбўлимларга ажратилмаган бўлади;\n2. ЎзМЭнинг ўзидан бошқа қўшимча манбаларга эга бўлмайди;\n3. матни Ўзбекча Википедияда мавжуд бўлган бошқа мақолаларга ишоратларсиз („ички ишоратларсиз“) бўлади;\n4. ҳаволаларсиз, яъни мавзуга тегишли қўшимча маълумот олса бўладиган сайтларга ишоратларсиз („ташқи ишоратларсиз“) бўлади;\n5. бошқа тиллардаги Википедияларга уланмаган бўлади;\n6. андозаларсиз бўлади; масалан, Қрим Мухтор Республикаси ҳақидаги мақолада ушбу республика ҳақида қисқача маълумот берувчи қути бўлиши керак;\n7. тасвирларсиз бўлади;\n8. туркумларсиз бўлади;\n9. таркибида ҳаддан ташқари кўп қисқартмалар бўлади (масалан, Қрим ҳақидаги мақолада ҳамма ерда „Қрим“ сўзи ўрнига „Қ.“ деб ёзилган; бу ЎзМЭда жой тежаш учун қилинган);\n10. матнидаги баъзи сўзлар чизиқча билан бўлинган бўлади; бунинг сабаби ЎзМЭда кўп сўзларнинг бўғинга кўчириб ёзилганидир.\nҚрим Мухтор Республикаси ҳақидаги мақоланинг камчиликлари тузатилмаган ва тузатилган икки версиясини қиёсласак юқорида айтиб ўтилган камчиликларни кўришимиз осон бўлади. Мақола бойитилишидан аввал мана бундай кўринишда эди:\nТаҳрир қилинганидан кейин бўлса мана бундай кўринишга келди:\nАгар келтирганимиз иккала манзилга ҳам кирган бўлсангиз, иккинчи - бойитилган версияда юқорида айтиб ўтилган камчиликлар тузатилганига гувоҳ бўлдингиз.\nЎзМЭдан олиниб Ўзбекча Википедияга жойлаштирилган барча мақолаларда (50 000 атрофида) Википедия қоидаларига жавоб бера олмайдиган камчиликлар мавжуд ва олдимизда уларни бартараф этиш вазифаси турибди.\nБу иш жуда кўп меҳнат талаб қилиши аниқки, Сизни ҳам Ўзбекча Википедиямизни бойитиш учун Wiki-ҳашарга таклиф қиламиз.


Френк Лемпард рицарлик ордени билан тақдирланди\n21:52 / 27.10.2015\nАйни вақтда МЛСда, "Нью-Йорк Сити" жамоасида тўп сураётган Френк Лемпард "Британия империясининг олий орденлари" қаторидаги рицарлик ордени билан тақдирланди. Бу ҳақда унинг собиқ жамоаси "Челси" расмий сайтида маълум қилинган.\nMirror нашрида ёзилишича, футболчига бу орден шаҳзода Уильям томонидан топширилган.\nМаълумот учун, анча йиллардан бери Англия терма жамоасида иштирок этиб келган футболчи АПЛнинг "Вест Ҳэм", "Челси" ва "Манчестер Сити" каби клублари учун ўйинлар ўтказган. У "Челси" билан 2005, 2006 ва 2010 йилларда Англия чемпиони, 2007, 2007, 2010 ва 2012 йилларда Англия Кубоги соҳиби, 2005 ва 2007 йилларда Англия лигаси кубоги соҳиби бўлган. Халқаро майдонларда эса у бир марта ЕЧЛ ғолиби (2012 йил) ва бир марта Европа Лигаси ғолиби (2013 йил) бўлишга эришган.


МОДЕЛЬЕРИНГИЗ ҚАЕРНИНГ РЕЗИДЕНТИ?\nНамангандаги бизнинг МЧЖ эркакларнинг устки кийимларини ишлаб чиқариш билан шуғулланади (ХХТУТ бўйича коди – 17210).\nКорхонамизда ишлаш учун хорижий ишчи кучини жалб этишга доир лицензияга асосан дизайнер-модельер лавозимига Туркия фуқароси таклиф этилди. У ўзининг фаолиятини 1.05.2009 йилда номуайян муддатга тузилган меҳнат шартномаси асосида амалга оширади. 2012 йилда ходимимиз оилавий ҳолатларга кўра ватанига жўнади ва 1.04.2012 йилдан 24.08.2012 йилгача бўлган давр учун иш ҳақи сақланмайдиган меҳнат таътилини расмийлаштирди.\n27.03.2013 йилда ташкилотимиз Наманган ДСИга унинг 2012 йилдаги жами йиллик даромади тўғрисида декларация тақдим этди. Солиқ кодексининг 169-моддасига кўра солиқ солиш объекти бўлиб жисмоний шахс – Ўзбекистон Республикаси норезидентининг Ўзбекистон Республикасидаги манбалардан олинган даромадлари ҳисобланади. ЖШДСни ҳисоблаб чиқариш ва ушлаш ҳар ойда йил бошидан ошиб борадиган якун билан, даромад ҳисоблаб ёзилишига қараб, солиқ солинадиган база ва ставкалардан келиб чиқиб амалга оширилган. Бироқ 17.06.2013 йилда Наманган ДСИдан ходимимиз номига унга корхонамиз томонидан даромад солиғи нотўғри ҳисоблаб чиқарилганлиги тўғрисида хат келиб тушди. Натижада 2012 йил якунлари бўйича унинг декларацияланган даромадларига ЖШДС қўшимча ҳисобланди. Солиқ ва унга доир пеня нимага асосланиб қўшимча ҳисобланганлигини тушунтириб бериш тўғрисидаги талабимизга солиқ органи ЖШДСни ҳисоблаб чиқаришда ўн икки ой учун эмас, йил давомида ҳақиқатда ишланган саккиз ой учун ставка қўлланган дея жавоб берди.\nЮқорида баён этилганлар муносабати билан бизга тушунтириш берсангиз: Наманган давлат солиқ инспекциясига тақдим этиш учун тегишли ҳужжатга ҳавола қилган ҳолда жисмоний шахс – Ўзбекистон Республикаси норезидентининг даромад солиғини қандай қилиб тўғри ҳисоблаб чиқариш керак?\n– Аввало шуни қайд этамизки, чет эл фуқароси билан номуайян муддатга меҳнат шартномасини тузиш:\nЎзбекистон Республикасида хорижий ишчи кучларини жалб қилиш ва улардан фойдаланиш тартиби тўғрисида низом (ВМнинг 19.10.1995 йилдаги 408-сон қарорига 2-илова);\nЎзбекистон Республикасида хорижий ишчи кучларини жалб қилиш ва улардан фойдаланиш тартиби тўғрисида низомни қўллаш тартиби ҳақида йўриқнома (Меҳнат вазирлиги томонидан тасдиқланган, АВ томонидан 20.11.1996 йилда 285-сон билан рўйхатдан ўтказилган) билан белгиланган Ўзбекистонда чет эл фуқароларини ишга жойлаштириш шартларини бузиш ҳисобланади.\nЧет эл фуқаролари Ўзбекистонда меҳнат фаолиятини фақат унинг номига берилган меҳнат фаолияти ҳуқуқи тасдиқномаси мавжуд бўлганда ва иш берувчи олган рухсатнома асосида амалга оширадилар. Ушбу ҳужжатлар Ташқи меҳнат миграцияси масалалари агентлиги томонидан 1 йил муддатга берилади, меҳнат шартномаси ҳам ушбу ҳолда фақат муддатли – 1 йилга тузилади. Агар кейинчалик рухсатноманинг амал қилиш муддати узайтирилса (фақат бир марта 1 йил муддатга узайтириш мумкин), меҳнат шартномаси ҳам бир йилга узайтирилади.\nЎзбекистон Республикасида доимий яшашга рухсатномаси ва яшаш гувоҳномасига эга бўлган хорижий фуқаро билан 5 йилгача муддатга меҳнат шартномаси тузиш мумкин. Ушбу ҳолда махсус рухсатнома ва меҳнат фаолияти ҳуқуқига тасдиқнома талаб қилинмайди.\nЖисмоний шахсларга, шу жумладан хорижий фуқароларга солиқ солиш улар республика резидентлари ҳисобланишлари ёки норезидент деб эътироф этилишларига боғлиқ. Солиқ кодексида (СК) резидентликка қуйидагича таъриф берилади (СКнинг 19-моддаси):\nЎзРнинг резиденти деб Ўзбекистон Республикасида доимий яшаб турган ёки жорий солиқ даврида якунланаётган ҳар қандай кетма-кетликдаги 12 ойлик давр ичида жами 183 кун ва ундан ортиқ муддат республикада турган жисмоний шахслар эътироф этилади. Ушбу белгиланган мезонларга жавоб бермайдиган шахс норезидент деб эътироф этилади.\nЧет эл фуқаролари – ЎзР резидентларининг даромадларига умумбелгиланган тартибда солиқ солинади (СКнинг 194-моддаси), яъни жисмоний шахсларнинг даромад солиғи йил бошидан олинган жами даромаддан келиб чиқиб, белгиланган солиқ шкаласи бўйича ҳисобланади. Агар 2012 йил охирида ходимингиз Ўзбекистон резиденти ҳисобланса, 2012 йил якунларига кўра унинг даромадларидан солиқ суммаси 2012 йил декабри шкаласи бўйича белгиланиши керак.\nНорезидентнинг меҳнат шартномалари бўйича олинган даромадларига 20% ставкаси бўйича солиқ солинади (СКнинг 182-моддаси), башарти ЎзР халқаро шартномаларида бошқа нарса назарда тутилмаган бўлса. Чунончи, Туркия Жумҳурияти ҳукумати билан даромадларга икки томонлама солиқ солишга йўл қўймаслик тўғрисида битимга (Тошкент, 8.05.1996 йил, 30.09.1997 йилдан кучга кирган) кўра Туркия резиденти (Ўзбекистон норезиденти) олган даромадга фақат Туркияда солиқ солиш мумкин (Битим 14-моддасининг 2-банди). Ушбу ҳолда Ўзбекистонда солиқ норезидентнинг ЎзР солиқ органи белгиси қўйилган тегишли аризасига асосан ушланмайди.\nШу тариқа, агар ходимингиз – чет эл фуқароси 2012 йилда Ўзбекистонда жами 183 кун ва ундан кўп вақт яшаган бўлса, унинг даромадларига йил бошидан олинган жами даромаддан келиб чиқиб, белгиланган солиқ шкаласи бўйича солиқ солинади.


OnePlus TV тақдимот куни, хусусиятлари ва нархи маълум бўлди - Terabayt.Uz\n«Флагманлар кушандалари»ни тақдим этиб келаётган хитойлик компания ўзининг OnePlus TV номли смарт-телевизорларини тайёрлаётгани ҳақида аввал хабар бергандик. Энди эса ушбу туркумга кирувчи моделлардан бири ҳақида маълумотлар тарқалди.\nGoogle Play Developer Console сайтида мазкур қурилманинг кодли номи Dosa бўлган, Ҳиндистон бозорига мўлжалланган версияси «кўзга ташланди». У ердаги маълумотларга кўра, ушбу «ақлли» телевизор MediaTek MT5670 процессори базасида ишлайди. Мазкур чипсет эса такт частотаси 1.5 ГГц бўлган иккита ядрони ҳамда Mali G51 видеотезлатгичини ўз ичига олган. OnePlus TV самарадорлигини таъминлашда унга 3 гигабайтлик тезкор хотира ҳамроҳлик қилади.\nOnePlus TV экранининг тасвир аниқлиги Full HD форматида бўлиши кўрсатилган. Бироқ, манбанинг таъкидлашича, телевизорда барибир OLED-матрицали 4K-панель қўлланади. Операцион тизим тариқасида Android 9 Pie танланган, компания ишлаб чиққан график қобиқ ҳам бўлади.\nКомпания ўзининг смарт-телевизорларини роппа-роса бир ойдан сўнг – 26 сентябрь куни Ҳиндистонда расман намойиш этади. Уларнинг нархлари 500-700 АҚШ доллари оралиғида бўлиши айтилмоқда. Terashop.uz интернет-дўконимизда эса турли телевизорларни 1 045 000 сўмдан бошланувчи нархларда сотиб олиш мумкин.\n#OnePlus #Ақлли телевизор #телевизор #OnePlus TV